text:
IL PERSONAÇ STORIC. Teresa Zai
Teresa Zai (sec. XVII-XVIII), terziarie francescane, e cjape i vôts tal 1696 cuant che e devente muinie tal munistîr di Sant Bernardin a Udin. E scrîf, e cetant, intal periodi che al va dal 1715 al 1725. I siei scrits si cjatin intal fonts antîc de biblioteche Joppi. E pues jessi considerade la prime poetesse par furlan, buine di esprimi inte lenghe mari une capacitât espressive straordenarie, siore di ironie e fantasie uniche, che a lassin vignî fûr un caratar pevarin e libar di ogni pôre e riverence pai sorestants e pes autoritâts che no mancjavin di corezile e di domâle, ma cence risultât. La plui part de sô produzion e je religjose e sacre, ma in filigrane no mancje une vision dal mont dai siei timps, là che e rivendiche la libertât e la dignitât des feminis cuintri une societât mascje, crudêl e stupide. ❚
✒ Agnul Floramo


c: text/html

text:
Paîs Catalans: presentât il rapuart sociolinguistic sul 2014
An 2015, an di rapuarts sociolinguistics. Dopo di chel sul ûs dal furlan e di chel sul gaelic di Irlande (viôt pagjine 4), ve ca une altri “report” su une lenghe minorizade. Fra dutis, probabil chê che e sta miôr: il guvier catalan al à presentât il rapuart di politiche linguistiche che al piture la situazion de lenghe proprie intal 2014.
ATRAT SIMPRI FUART_ L’element marcât intant de presentazion al è che, cundut dai mudaments demografics che a àn interessât la Catalogne intai ultins agns, il catalan al va dilunc a mantignî il so atrat. Se si calcolin lis personis dai 15 agns insù, il 94,3% de popolazion dal principât al capìs il catalan, l’82,4% al è bon di leilu, l’80,4% al è in stât di fevelâlu e il 60,4% di scrivilu. In tiermins gjenerâi al significhe che in Catalogne a fevelin la lenghe proprie passe 5 milions di personis (il catalan al è però fevelât ancje intal Paîs Valenzian, intes isulis Baleârs, inte fasse orientâl dal Aragon, in Catalogne Nord e inte citât sarde dal Alguer).
LETÔRS IN INCRESSITE_Rispiet al 2013 i letôrs di cuotidians par catalan a son cressût dal 6,8% e a son cumò il 42,1% de popolazion; il consum di musiche par catalan al è dal 13,3%; intant che in ambient universitari, il 76,5% dai students al studie par catalan. Il studi al permet ancje di lâ plui a fonts intes dinamichis di trasmission de lenghe intes “gnovis” fameis catalanis, al ven cussì fûr che il 60,2% dai catalans che a àn dome un gjenitôr natîf de Catalogne al fevele ai fîs par catalan, intant che il 27,5% dai catalans che ducj i doi i gjenitôrs a rivavin di fûr al dopre la lenghe cui fîs.
***Sul numar de Patrie di Otubar un aprofondiment su la Catalogne e su ce che si podarès “imparâ” de lôr situazion, pûr jessint pôc paragonabil a chê furlane. ❚
Internazionalitari\Redazion

robotstxt: allowed

filter: keep


text:
ORT FURLAN
LIS VORIS…
Sul vieri di lune
• Si semenin, tal viert: jerbe rave, blede di cuestis, blede di tai, carotis, cauliflôr, verze brocul, verze capûs, verze, caulirave, cevole, indivie, latuie capûs, puar, rati, ravanei, spinaze.
• Si plantin i tubars des patatis che a vedin za tacât a menâ.
• Si traplantin, tal viert: sparcs blancs e verts, jerbe rave, cevole colorade, cauliflôr, verze brocul, verze capûs, verze, caulirave, cevole, fenoli, selino di cuestis.
Sul zovin di lune
• Si semenin, tal viert: cardi, cudumars, fasûi (ancje il Fiorina di Lusevare) e vuaìnis, latuie e lidric di tai, melon, pomodoro, ravanel, coce, coçut.
• Si riprodusin par division dal bâr lis plantis aromatichis: sutive, mente, jerbe di âf, mazorane.
• Si traplantin, tal viert: angurie, verze, cudumar, latuie capûs, melanzane, pevaron, pevaroncin, pomodoro, selino, coce, coçut.
SI CJAPIN SÙ:
sparcs, verze brocul, verze capûs, verzutis di Brussel, verze, puar, lidric.
✒ Adriano Del Fabro


text:
Un tic di storie
Lis Termis di Darte a jerin cognossudis bielzà in epoche romane. Un document dal 52 prin di Crist al testemonie che la aghe de Bût e rivave a Darte midiant di une condote (cualchi rest al è conservât tal Civic Museu Archeologjic di Zui), e e vignive clamade “Julia”, o “Putens”, par vie dal so odôr di ûf frait.
Daspò che Uns e Langobarts a àn distrut lis Termis, de risultive si torne a sintî fevelâ in gracie di Fabio Quintilliano Ermacora, intal manuscrit “De antiquitatibus Carniae Historia”, scrit tra la fin dal Cinccent e il tacâ dal Sîscent, che al conte de storie antighe de Cjargne de origjin fin ae fin dal Stât Patriarcjâl (1420). O savìn che intal Istât dal 1885 il poete Giosue Carducci al à fat ancje lui lis sôs curis, in chel timp che al à scrit la poesie “Il comune rustico”.
Distrutis dai acjadiments disastrôs de Prime e de Seconde Vuere Mondiâl, lis Termis di Darte a àn tacât a rinassi tai agns Sessante. Une prime part su progjet di Gino Valle, une seconde tal 1982 e la ultime tal 2008, par man dai architets Silvano Varnier e Glauco Glesleri. ❚
✒ A.S.


text:
La UNESCO e à publicât sul so sît internet la version interative dal atlant des lenghis menaçadis dal mont. La iniziative, metude in vore in ocasion de zornade internazionâl de marilenghe (che e cole ai 21 di Fevrâr), e propon la situazion des 2.500 lenghis o varietâts linguistichis in pericul. Par ogni lenghe si ufrissin diviersis indicazions, tant che la sô difusion teritoriâl, il numar des personis che le fevelin, ma la atenzion e je pontade massime sul nivel di menace che si cjate a patî. A son cinc i nivei che la UNESCO e propon par descrivi il stât di chestis lenghis, ven a dî: malsigure; in pericul; in pericul seri; in pericul une vore seri; estinte. Intal stât talian la plui part des lenghis minorizadis, e tra chestis ancje il furlan, e ven judicade in pericul. L’atlant al judiche, invezit, in pericul seri il grecanic, la isule linguistiche ocitane di La Gàrdia (Guardia Piemontese) in Calabrie, e ciertis varietâts todescjis.
Font: Nationalia, 20/02/09; Unesco, 02/2009


text:
Il mestri unic.3 coments Publicât da il crot il lunedì, ottobre 20, 2008
La robe plui sureâl dai politics che a vegnin a propagandâ la bontât dal mestri unic, che a son daûr a tornâ a meti in vore, a son i ricuarts dai lôr di mestris, ducj bogns e brâfs!
Parfin a la ministre, (che no je che vedi 70 agns), i à telefonât in direte televisive la sô di mestre. A someave di lei une pagjine di libri dal '800, cun tante di che mêl che ancje al De Amicis i sarès vignût il diabete!
Dut câs il mestri unic plui famôs nassût intal stivâl lu vin vût nô a Tumieç (se no mi confont te frazion di Cjanive), fra il 1906 e il 1907.
A chei timps al jere facil che i mestris a vignissin di lontan par insegnânus ben il talian. Il non di chel mestri famôs al jere Benito Mussolini.
I jere tocjade une seconde elementâr cuntune cuarantine di canais e, se si vâ a viodi i documents de epoche, nol è che al vedi fat propite une grande figure.
Intal stes periodi Hitler al jeri a Viene che al cirive, cence rivâ, di jentrâ inte Academie des Bielis Arts.
I doi amigos a saran dai bogns mestris par masse int di li a cualchi an.
Mestris unics naturalmentri.
Gnove blogarine0 coments Publicât da il crot il mercoledì, agosto 27, 2008
O segnali un gnûf blog furlan: Scuele furlane de mestre Lorele la Morete. Lait a viodilu.
Cu la forcje di trê1 coments Publicât da il crot il lunedì, aprile 21, 2008
Vuê sot sere, passant dongje dal me fi plui grant, dut impegnât come simpri a zuiâ cu lis costruzions, lu ai sintût che al cjantuçave:
"anin a spandi ledan
cu la forcje di trê
o fasin la curve
si ribalte il cjaruç
o cjapin su il ledan
cu la forcje di trê…"
"Piçul, cui ti aial insegnât cheste cjançon?" i ai subit domandât.
"A son stadis lis mestris tal asilo" mi à rispuindût.
Viôt ce sacranon di mestris, o ai pensât ridint.
A torzeon di bessôi6 coments Publicât da il crot il sabato, novembre 17, 2007
Nol è facil cjatâ materiâl par zovins par furlan e cuant che mi è capitât in man "Òlmis, diari torzeon par cognossi e par fâsi cognossi" de Societât Filologjiche Furlane di chest àn lu âi cjalât cun curiositât.
Il pont al è che di fûr si presentave une vore ben parcè che i disens di Sara Nascimben e di Dimitri Fogolin a son une vore biei e in gjenerâl la impostazion grafiche e je simpatiche e va benon.
Il probleme al è cuant che si van a lei i tescj metûts dentri.
L'argoment sielzût par chest an al è il mangjâ inte art, par che si son impensâts ben di meti dentri des robonis come la ricete de mignestre di râfs, dai cocins riplens o dai miluçs cuets.
Nol podeve mancjâ cualchi vecjo proverbi furlan, tant par indreçâ ben la nestre zoventût, des robis come "Cui che nol stente al mangje il çuç e al lasse la polente" o "Poleçs e fertaie miôr che no ufiei".
E sì! Propit mi impensi il tipic frutat furlan, magari di chei che scomencin a jessi sdrondenâts dai prins ormons, cu la muse plene di bruscs, lâ atôr cul telefonin intune man e il diari torzeon inta che altre.
Cemût si disial? Sbaliât il target?


text:
Tacant Sgorlon8 coments Publicât da il crot il mercoledì, febbraio 10, 2010
O stoi par tacâ a lei il gnûf romanç par furlan di Carlo Sgorlon, Ombris tal infinît.
O ai di disi che o tachi il libri cun curiositât ma ancje cun cualchi prejudizi.
La curiositât e je tante. Intal imprin al va dite che si reste viodint cheste necessitât che al à vût di tornâ al furlan ae fin de cariere e, cumò che o savìn, ae fin de vite. Dopo e je la voie di viodi cemût che e je la opare, parcè che Sgorlon al jere un naradôr vêr, un che al saveve contâ storiis cuntun mistîr che nol è facil cjatâ in altris autôrs furlans. O ai ancje curiositât di viodi il furlan che al à doprât.
No tâs però i prejudizis che o ai tal tacâ la leture.
Di sigûr ciertis atmosferis e ambientazions che al à contât tes sôs oparis, a jerin verementri furlanis (tal sens che un furlan lis rive verementri a capî) e a son dai personaçs che al à inventât memorabii (e tantis di lôr a son feminis).
Ma Sgorlon, probabilmentri ancje par motîfs gjenerazionâi, nol è mai stât il gno scritôr.
Intant o met l'incipit dal libri:
Fatime Nissim, une biele zovine persiane, di pôc parsore dai vincj agns, e rivâ a Sant Martin, un paîs de Basse, dopo vicendis une vore complicadis. Culì e podè viodi subit che l'inzignîr talian che al jere stât so amì te citât di Abadan no i veve contadis bausiis. Di fat tal borc e cjatà prontis par jê, intune cjase di contadins, lis trê stanziis che i vevin prometudis.
O pensi che la Filologjiche Furlane, che e à curât la publicazion dal libri, e vedi une vore di braure par cheste opare. Sigurementri un aveniment pe leterature furlane.
O ai dut câs di fâi une critiche. A mi i libris mi plâs cjalâju, voltâju, nasâju prime di tacâju a lei. Une robe che no mi plâs dal libri e je la cuviertine. Par jessi elegante e je elegante e a son altris libris de filologjiche che a àn il stes stamp di cuviertine, come imagjine al è un biel cuadri di Van Gogh. Però il risultât finâl al è une grafiche che podeve jessi biele trente agns fa ma vuê e somee vecje.
Chel des cuviertinis al è un piçul probleme dai libris furlans. Di spes lis sieltis, magari par incompetence, magari par mancjance di snait o par cuestions economichis, a son sbaliadis e a rindin un libri pôc invidant.
Dut câs se o cjalin la narative di cualitât furlane dai ultins agns, chê de Forum, chê de Kappavu, ma ancje la golaine di narative furlane de filologjiche, lis cuviertinis no son nie mâl. Il puar Sgorlon si meretave alc di miôr.
Bon viodarìn cemût che al è dentri.
Faune multietniche.4 coments Publicât da il crot il venerdì, febbraio 05, 2010
Al è un gnûf animâl che si cjate pes aghis de basse. Al ven dal sudameriche e al samee un castôr, il so non al è nutrie.
Al è rivât ca di no intai arlevaments pes pelicis. L'afâr nol è lât ben, cualchi animâl al è scjampât, altris a son stâts molâts cuant che a an sierât i arlevaments. Fat al è che, cence nemîs naturâi, la bestie si è cjatade benon e e je deventade masse numerose.
Il probleme al è che e à il vizi di fâ busatis, robis che un farc si sumie. A lis fâs tai arzins dai flums e dai canâi, disfant su dut.
Ce fâ?
Al è cui che al propon il lôr stermini e cui che al dîs che no van tocjâts...
Si à la tipiche reazion taliane ai problemis globâi; nissun si interesse par timp e cuant che la cuestion e sclope si compuartisi in maniere isteriche.
30 agns di Onde Furlane0 coments Publicât da il crot il martedì, febbraio 02, 2010
Come vuê 30 agns indaûr e nasseve Radio Onde Furlane.
I vevin dât sîs mês di vite ma e je ancjemò ca.
30 agns no son migo pôcs, cumò e je la ore di meti il cjâf a puest e di pensâ a maridâsi!
Il sium impussibil pal Friûl e sarès il vê une television furlane. In fin dai conts se o sin rivâts a fâ une imprese cussì cu la radio parcè no varessino di sperâ.
Al siere lenghe.net1 coments Publicât da il crot il martedì, gennaio 26, 2010
Si ferme lenghe.net che al è stât un dai sîts storics de Internet furlane.
Tal ultin editoriâl di Anna Bogaro si pues lei la storie di cheste impuartante aventure dal mont gjornalistic furlan.
Se di une bande si viôt la strache, la amarece ancje polemiche e la delusion di Anna, di chê altre si cjate la promesse di tornâ "in curt in vore cuntune altre muse, une altre struture e altris obietîfs, simpri su Internet".
Jo che di spes o soi passât par di là a viodi se e jere cualchi gnove, cuntun pocje di malincunie, o ringrazii Anna e chei che le àn judade par dut chel che a àn fat in chescj agns.
Befanis furlanis7 coments Publicât da il crot il mercoledì, gennaio 06, 2010
Inte interpretazion moderne de Befane lis feminis si mandin fra di lôr i auguris vie sms...
No sai cui che e je la autore di chest messaç ma mi somee cussì biel che e valedi la pene di zirâlu a dutis lis befanis che passin par di ca.. :-)
La befana vien di notte.... cence scove e dute crote,
si è stufade la vecjute di sei puare e dute brute.
Biei vistis e scarpis netis, di silicon lavris e tetis,
e mande ducj a fasi un zîr e cun l'aereo e va in Brasîl.
Par ogni Befane come me la vite gnove e comence vuê.
Auguri!
La conte di Nadâl di Paul Auster2 coments Publicât da il crot il venerdì, dicembre 25, 2009
O soi rivât a la sere di Nadâl strac e cu la panze plene dopo vê mangjât dut il dî come che si fâs a ogni Nadâl. Par dute la zornade mi à sbisiât tal cjâf la cjançon Innocent when you dream di Tom Waits. Al è sucedût che îr sere, tal ultin moment di pâs di chescj diis, jo e la me femine o vin tornât a viodi, dopo tancj agns, il film Smoke. Si visavin che ae fin dal cine e jere une biele storie di Nadâl ma no si visavin di trop biele che e jere.
La conte e je in realtât la Auggie Wren's Christmas Story di Paul Auster. Graziis a internet o met il video dal finâl, cussì, magari, ancje a voaltris ûs sbisiarà un pôc Tom Waits parcè che o sin ducj inocents cuant che si sumiin.
Bon Nadâl.
I regâi di Sante Lussie5 coments Publicât da il crot il domenica, dicembre 13, 2009
Sante Lussie e je rivade e e à lassât i regâi pai fruts.
A Sante Lussie no si domandin robis, e puarte je ce che a voie (no je mighe Babbo Natale!). E puarte cjocolatins, caramelis, bagigis, mandarins e alc che al à di jessi util. Chest àn e à puartât matitis e colôrs, une vore biei...
Come che si viôt te foto e à bevût il lat e mangjât i biscots. Ancje de carote nol è restât cuissà ce. Viodin se o rivais a induvinâ cui che al è il mussut che al à scugnût roseâle?


text:
Si tache vinars ai 7 cul incuintri intitulât: "Perchè affascina l'Egitto?" cun Cesare Feruglio Dal Dan, par capî il parcè che cheste antighe civiltât nus meravee cussì tant, midiant l'esam des sôs origjins, de sô art, de sô religjon e de sô lenghe.
Vinars ai 14 di Mai si tignarà une altre cunvigne cun par teme l'Egjit: "La donna nell'antico Egitto", simpri cun Dal Dan, sul rûl e la condizion de femine dilunc de storie egjizie.Po dopo vinars ai 21 cunvigne cun Diana Bitto "La misura del tempo presso i Romani".


text:
Cemût podevial riscomençâ a fâ il so numar di paiasso cun int cussí? A no i vignive plui le voe. Il so assistent che forsit al si noiave al ere lât a sentâsi dongje dal cjan dal vuarp e cuant ch'al veve sintût lis campanelis dal barbon al si ere mitût a fâ il zîr dal cercli come ch'al veve cjapât le abitudin di fâ. Dome che chiste vôlte il cercli al ere il cercli dal vuarp e no il so...
Il barbon, al veve cjapât sù i bêz e iu veve puartâts al vuarp ch'a lu veve ringraziât e a i veve domandât di restâ cun lui. Forsit par voe o forsit par obligazion, il vuarp e il barbon e i lôr doi cjans a si erin mitûts a lavorâ insiemit. Enfre i ululaments dal barbon e dai cjans il vuarp al veve tirât jù cualchi acuardi cun le ghitare e al intonave une cjançon lancurôse cun lis peraulis ch'a someavin cussí:
Ma enfre i dincj ,il barbon al someave blestemâ distès e soflantsi il nâs enfre i vôi rós e bagnâts di lâgrimis al si disève che mai plui al varès fat il vuarp. Al veve stât vuarp avonde par no viodi indulà ch'a ere le sô strade. Le cjançon a cjacarave di un cjargnel e lui al ere un cjargnel. A no lu veve mai dite a di nissun. Forsit al si vergognave ancje di dîlu. Ma s'al ere rivât adore a fâ bêz fasint il cjan no podevial cun le stesse energjie finî di fâ cheste vite par tirâsi fûr di aí?
Ma i al diseve in tun ton cussí dramatic e strident ch'al scuignive capî che ce ch'al voleve dî al ere: Vierç i vôi...I toi vôi!
Torator, le int a ere tant comosse che le scudjele, zà emplade di bêz a no bastave, e alore a vignive a dai i bês a lui come s'al fos par consolâlu. Ma plui a in davin e plui al vaive.
- Vonde. -Vonde! Al cirive di dî...Ma lôr a someavin fâ come s'a volessin dâi une punizion par vê vulût ridi di lôr.
Le vee di Nedâl fint a l'ûltin minût, le int a no si fermave di pasâ e ripasâ e il barbon a nol in podeve plui. Il vuarp a i veve dite ch'a vevin di dividi i bêz in doi e che oramai e fasevin une buine squâdre insiemit. Il barbon al veve dite di sí cjalant in tes sachetis trós bês ch'al veve. Tant ch'al contave, al veve cjatât ancje un biliet da visite e lu veve mitût da bande.
Enfre i soi pinsîrs, al lave indenant cjaminant ben cul so cjagnut ae çampe e il vuarp ae diestre. Cun duç i biliets di 5 e 10 euros ch'al veve al varès podût vivi par doi mês e plui zence lavorâ ma al s'impensave di chel siór ch'a i veve lassât il biliet da visite. Al veve vidût le sô ûltime representazion e ancje lui a i veve lassât cualchi franc. Daspo al ere lât vie e al ere tornât il dí dopo dut content di vêlu ricjatât scuâsi tal stès puest e a i veve dite ch'a i plasève un grum ce ch'al faseve e ch'al varès stât content s'al varès vulût lâ a fâ il stès numar tal so circo ch'al lu varès puartât ator pal mont amancul par dîs agns.
Il so Circo al ére il plui grant circo d'Europe . Lui nol olsave crodi ma al ere scrit sù le cjarte da visite. Alore, ce fâ di chei bêz ch'al veve in te man? Al veve decidût di lassâ dut al vuarp. A ju meretave. E po, lui cumó a nol in veve plui bisugne. Al veve cjatât un lavôr. Al varès mitût i bês in te sô sachete e al sarès sparît prime che il vuarp al vedi il timp di reagjii. Eco, propit cussí: Cumó al si sarès voltât, a i varès mitût i bêz in te sachete a lu varès saludât e op, vie. Sparît par simpri. A nol voleve ringraziaments. Al voleve iuste fâ cê ch'al veve voe di fâ e vonde.
Ma cuant ch'al si é voltât il vuarp al ere sparît.


text:
venerdì 30 aprile 2010
Degustazion NONINO
Une degustazion di ches che restin tal cur. Le famèe Nonino à presentat a l'AIS di Rome une selezion da sò produzion. Le vulcaniche Giannola e lis sos fiis son stadis protagonistis di une degustazion di alt livel sie pa cualitat dal prodot (l'ultim assagio jere une acuavite di ùe moscato mitude in barrique par 19 ains, une robe straordinarie) sie pal clima che an creat tra lis personis che jerin presintis.
Grazie pal vuestri lavor e par come che rapresentais il Friul pal mont!
E un grazie particolar e personal pa comozion che mi ves regalade tal cjercjà i vuestris prodòs che an viart un moment di ricordo particolar....
Grazie pal vuestri lavor e par come che rapresentais il Friul pal mont!
E un grazie particolar e personal pa comozion che mi ves regalade tal cjercjà i vuestris prodòs che an viart un moment di ricordo particolar....
Pubblicato da spirt di vin a 20:29
Etichette: culture, degustazion
Nessun commento:
Iscriviti a: Commenti sul post (Atom)


text:
La
delegazion de UE che ta chestis zornadis e à visitât la Bosgne e à
sburtât lis autoritâts locâls par che a modifichin la normative
che e limite l’acès ai puescj principâi di guvier dome ai membris
des trê comunitâts principâls, ven a dî bosgnacs (musulmans),
cravuats e serps. Bielzà intal 2009 la Cort di Strasburc e veve dât
fûr une sentence là che si domandave ae Bosgne di gjavâ chestis
limitazions e di permeti ancje ai membris des minorancis etnichis e
religjosis presintis intal paîs, tant che rom e ebreus, di vê acès
ai nivei plui alts de aministrazion publiche e des istituzions de
federazion. Nissun dai partîts principâi si mostre contrari a lâ
ta cheste direzion, ma fin cumò no si à fat nuie. Se la situazion
no cambiarà in curt, a àn però dite i delegâts europeans, si
podarès decidi di intervignî fintremai cun sanzions, a tacâ dal no
ricognossi i risultâts che a jessaran des prossimis elezions
politichis.
Font:
Balkan Insight, 11/02/13


text:
Gnovis critichis ae Grecie a rivin dal ultin rapuart dal comissari pai dirits umans dal Consei de Europe, Thomas Hammarberg. Intal document, di fat, si denuncie la politiche di limitazion dai dirits metude in vore des autoritâts politichis e judiziariis greghis cuintri des minorancis linguistichis e nazionâls. La acuse si riferìs in particolâr al dinei di ricognossi lis associazions che a fasin riferiment aes comunitâts minorizadis e fintremai a meti fûr leç chês leadis ae comunitât turche de Tracie, la uniche a vê un ricognossiment uficiâl, ma dome dal pont di viste religjôs.
Font: Món Divers, 24/02/09


text:
Agriculture biologjiche
La agriculture biologjiche e je une tecniche e une pratiche cul fin di trasformâ elements primaris (aghe, tiere, ossigjen, energjie, etc.) in gjenars alimentârs. Pe agriculture a àn vût une grande impuartance lis inovazions de Etât di Mieç (come la rotazion des culturis) e la discuvierte de Americhe, che puartà in Europe un grum di gnovis specis che cumò a son pandudis par dut (pomodoros, patatis, blave). Secont une stime, il 40% de popolazion mondiâl e je ocupade in chest setôr (che al prodûs dome il 4% di dutis lis ricjecis).
La agriculture moderne e je simpri plui fondade su la imission di energjie esterne tal sisteme, par mieç di fito farmacs, mecanizazion, fertilizants, inzegnerie gjenetiche, tecnologjie, base de cussì clamade agriculture intensive; chest al è dovût al continui aument des richiestis di produzion, la necessitât di tignî bas i presits, la riduzion dai terens dedicâts ae coltivazion a cause de urbanizazion e cussì indevant. La agriculture cui si stemis tradizionâi e sta però tornant di mode cul non di agriculture biologjiche. Il setôr agricul al è une vore impuartant in Friûl, soredut te planure e te zone prealpine.
La biodiviersitât[cambie | modifiche il codiç]
La peraule "biodiviersitât" si dopre par marcâ dutis lis speciis che a vivin intune aree, ducj i organisims vivents intai lôr difarents, colorâts e multiformis aspiets: dai bateris, a lis plantis, fintremai ai animâi, om comprendût. Dispès la nestre atenzion e je cjapade di chest teme dome cuant che o sintìn fevelâ di speciis che a muerin, di ecosistemis che a vegnin sdrumâts dal om par gjavâ fûr risorsis, o di disastris ambientâi acidentâi. Da râr o si sintìn responsabii di chescj montafins, e no si rindisi cont che la biodiviersitât e je essenziâl pe sorevivence de nestre specie. La trasformazion viers "une agriculture industriâl" cu lis machinis, la jentrade di varietâts gnovis cun rese alte e l'ûs de chimiche a 'nd àn incressût il svilup: e à vût un sucès produtîf straordenari jenfri il 1945 e il 1980, cuntune dimension mondiâl intai agns Sessante, cu la produzion di cereâi che e je ce tant incressude.
Viers une aleance Il passaç di "une agriculture tradizionâl" a une "industriâl" al è stât un pas obleât che al à puartât a beneficis indiscutibii. Dut câs si stime che al sedi rivât il moment par proponi une "aleance" fra agriculture e biodiviersitât: une ativitât produtive che no à di impuarî la tiere. Lis robis di fâ: 1.rivâ a coesisti (inte planure) jenfri ecosistemis naturâi (zaromai ridusûts in piçui ambîts) e chei agronomics: tornâ a meti in vore lis rotazions, il rispiet dai ambients naturâi esistents, il tornâ a fâ i canâi, razionalizâ la irigazion e v.i. 2.pratichis agronomichis cuntun impat ambientâl cetant mancul marcât (mancul ûs di pesticidis e di fertilizants chimics, agriculture biologjiche-organiche, formis di lote integrade e v.i.). 3.protezion dal patrimoni dât dongje da lis putropis varietâts che a caraterizin lis nestris speciis coltivadis plui impuartantis. Cheste diviersitât e varès di sigurâ un "disordin benevul de vite", parcè che, in nature la inovazion e à di sedi prudente.
Ce che e je la agricolture biologjiche[cambie | modifiche il codiç]
E je une maniere che e proviôt di doprâ nome prodots e tecnichis che àn rispiet pal ambient. Di doprin rotazions, ledan o compost par coltâ, e une lote cuintri triscj insets e jerbatis cence prodots de chimiche. La diviersitât des coltivazions la si viôt tes cisis, tai fossâi, te vitalitât di animai ducj. Se si dopre cualchi prodot naturâl, vegjetâl o minerâl al à di jessi autorizât e controlât. No nome prodots sans ma ancje un ambient rurâl plui biel e vîf. La biodiversitât e la agriculture biologjiche e van ben dacuardi: une dongje di chê altre a fasin lâ in miôr ambient, paisaç e cualitât de vite. Di dut ce che si met in Europe di biologjic, cuasi un cuart al è in Italie (27,7%).


text:
La
comissarie pe lenghe galese, Meri Huws, e à decidût di inviâ une
investigazion suntune agjenzie di sigurazions che e varès impedît
ai siei dipendents di fevelâ par galês cui clients. Dal 2011 incà,
cuant che si à previodût par leç la impussibilitât di impedî a
dôs personis di fevelâ tra di lôr par galês, e je la prime volte
che e ven inviade une investigazion in proposit. La agjenzie – la
Swinton Insurance – si justifiche cul dî che lis compagniis
privadis no son obleadis a garantî servizis par galês e che i
detais des polizis a àn di jessi spiegâts simpri e dome par inglês.
Font:
Daily Post, 11/02/14


text:
Lenghe basche
Il basc (non natîf: euskara) e je une lenghe fevelade de int basche che e vîf intai Pireneus ocidentâi, intune regjon dividude tra Spagne e France.
I Bascs a ocupin une comunitât autonome spagnule (Euskadi), che e à une autonomie culturâl e politiche significative, il Paîs Basc setentrionâl, tal dipartiment francês dai Pireneus Atlantics e la comunitât autonome di Navare, in Spagne; chestis trê regjons insieme a formin il Paîs Basc storic (Euskal Herria). Il non de lenghe te forme standardizade dal basc e je euskara; in altris dialets, la lenghe e je clamade euskera, eskuara, o üskara. Pûr se circondade di lenghis Indo-Europeanis, il basc al è considerât une lenghe isolade, che no aparten aes lenghis Indo-Europeanis e che duncje si diferenzie un grum di dutis lis altris lenghis feveladis in Europe.
Cjale ancje[cambie | modifiche il codiç]
Leams esternis[cambie | modifiche il codiç]
- (basc) (spagnûl) (francês) (inglês) Euskaltzaindia, academie che regole la lenghe basche
- Morvan, Michel /dictionnaire étymologique basque, 2009


text:
Il Parlament catalan al à fate buine la gnove leç sul cine che e met suntun nivel paritari catalan e castilian. Il test al previôt che par ogni luncmetraç che al ven metût fûr in Catalogne lis cjasis di distribuzion a vedin di garantî metât des copiis sottituladis o dopleadis par catalan. Cun di plui il proviodiment al à chê di sburtâ la produzion cinematografiche catalane e di favorî la difusion dal cine european in version origjinâl cui sottitui. Il proviodiment al à cjatât la oposizion di une part dai impresaris dal setôr che a vevin ancje decidût di protestâ cuntune sierade des salis cinematografichis. La leç e je stade votade dai trê partîts che a formin la maiorance di guvier (PSC, ERC e ICV-EUiA) e di CiU, intant che la diestre spagnoliste e à votât cuintri.
Font: VilaWeb, 30/06/10


text:
Trenteun tra assembleis e comitâts locâi
dal PAR – il Partît Aragonês – a àn sotscrit un comunicât unitari là che a
domandin di cambiâ la leç regjonâl su lis lenghis. In dì di vuê la legjislazion
e ricognòs e e garantìs un minim di tutele pal aragonês che si fevele inte aree
pirenaiche dal Aragon e pal catalan che al è invezit fevelât inte part orientâl
de regjon, la cussì clamade Franja. Pal PAR, invezit, si à di gjavâ ogni
riferiment al catalan par vie che intal Aragon si fevelarès dome castilian e
aragonês, chel setentrionâl fevelât dongje dai Pireneus e chel orientâl doprât
te fasse di confin cul principât di Catalogne. Di chi la domande di gjavâ de
leç ogni riferiment al catalan e di sierâ la Academie aragonese di lenghe
catalane. Cheste azion e somee riclamâ la vicende dal catalan fevelât intal
Paîs Valenzian, là che i partîts di diestre a àn cirût di sostituî ogni
riferiment al catalan cul tiermin valenzian, come se a fossin lenghis
diviersis.
Font: Aruelu, 17/02/12


text:
Lat
Il lat al è un aliment licuit fat des glandulis mamifaris des feminis dai mamifars. Al covente par dai di mangjâ ai pumars di mamifar al inizi de lôr vite.
Ae fin de gravidance lis glandulis mamifaris no fasin ancjemò lat ma la caiostre. Il lat al ven dome dopo cualchi dì.
Fin de antighitât l'om al à imparât a doprâ il lat di animai come la vacje, la piore e la cjavre. La nassite dal arlevament al è stât un dai salts impuartants inte storie de civiltât umane.
Derivâts dal lat doprâts te alimentazion umane a son la spongje, la pane e il formadi. Bisugne zontâ che fin cuant che si bêf lat o mangje formadi cun moderazion a si vîf miôr che cuant che si dopre masse in te nestre alimentazion. Un grum di studis sientifics e an provât che contrariementri a ce che le industrie dal lat nus à insegnât, che il lat a nol siervìs à evitâ le arteriosclerosi ma al contrari al aumente i problems di fraturis dai vues. Daspò, lis statistichis nus mostrin clarementri che in Svuezie, il paîs che al consume plui lat tal mont, al é ancje il paîs indulà che a 'nd é plui fraturis dai vues. Une altre statistiche clare a é chê dai cinês de Cine e chê dai cinês ocidentalizâts di Hong Kong, Americhe e vien indenant.Dulà che no doprin il lat, a si vîf plui a lunc e no 'nd é problems di fragjilitât dai vues.Anzit, come a Okinawa in Gjapon a si rive a vê il 20% di centenaris. Il bevi lat, seont un studi fat sù 40 agns dal miedi [Campbell], al sarès le cause dai tumôrs, dal cholesterôl e dai problems di prostate che deventin simpri plui impuartants in tai paîs ocidentâi soredut par vie de alimentazion industrializade o no, ma simpri o masse grasse o masse ricje di proteinis anemâls.


text:
The Rolling Clap. In viaç te vie Romee Cjargnele
The Rolling Claps (ven a stâi, in maniere leterâl, “claps che a rodolin”) al è un grup di personis che ur plâs cjaminâ e che di cinc agns incà (de fin di Avrîl ai prins di Mai) a van a Vignesie a pît. Ogni an a sielzin un percors diferent: in realtât e je une riscuvierte dai percors principâi che par vecjo a jerin une vore cognossûts e traficâts tal nestri teritori furlan. Cheste Primevere a son partîts di Tarvis e a son rivâts in nûf dîs a Vignesie (270 km). Il prossim an, a laran a partî fûr dai confins de regjon o ben in Emilie Romagne par lâ a cognossi la vie Romee.
Di cheste clape a fasin part furlans, triestins ma ancje int di fûr regjon; si trate di inzegnîrs, insegnants, gjornaliscj, agricultôrs, fotografs che ogni an si cjapin il timp par fâ cheste lungje cjaminade. Tal sît www.rollingclaps.org, indulà che si podin seguî in timp reâl lis lôr impresis, si lei che “o lin parcè che nus plâs vagabondâ sudâts e plens di polvar pes campagnis e dopo fermâsi a bevi une bire… scoltâ la storie di cualchi vecjo… e je une maniere par viodi miôr lis tieris indulà che o vivìn, capî cemût che a stan cambiant, in ce maniere che a resistin i piçui paisuts… scoltâ lis lenghis e i dialets… incuintrâsi cu la int, saludâ cui che o cjatìn pe strade… o lin parcè che prime di nô, tai secui, tancj a son lâts a Vignesie a pît. A lavin spes par dopo imbarcjâsi e lâ a Jerusalem, o a son passâts par dopo lâ a Rome, o a Santiago de Compostela.”
I Rolling Claps si cjatin ancje di Atom par fâ une cjaminade curte che e dure pôcs dîs; propit tal ultin fin di setemane di Otubar a àn pensât di fâ a pît la vie Romee cjargnele, partint di Tamau e rivant a Vençon: il percors al cjape dentri part dal Troi des Plêfs e la vie dal Tiliment viers Vençon e Sant Tomâs di Maian.
Partîts di Tamau, passant par Cleulis, a son rivâts a Çurçuvint, finint la prime tape di 8 km tal Bosc di Musers. La dì dopo, vie viers Sudri, Priole e Noiaris, sù te Malghe Daude, Fielis, Sant Pieri, Sece e Fusee, indulà che la sere a àn screât l’Albierc difondût (tape di 22 km). Domenie a àn lassade Fusee, a son passâts a Tumieç, a àn passât il puint di Avons e, vie pe piste ciclabil, a son lâts a Cjavaç, Pluver e Vençon, sierant la tape di 24 km ae fieste VenzonEvo.
“Dificoltâts no ’nt cjatìn mai – al conte il pelegrin Luigi Nacci – parcè che si adatìn. Il bon stâ si cjate simpri. Il Friûl al è une zone che e da bon acet. Passâ in Cjargne al vûl dî passâ intune tiere di personis sieradis e il biel al è che al baste pôc e si vierzin. Il fat di passâ a pît al somee che al fasi impensâ aes personis chel che o jerin une volte: pastôrs, agricultôrs, dute int che e viveve te strade, tal mieç de nature e che no veve pôre dal forest – al siere Luigi. – Tancj di nô o sin lâts al Cjamin di Santiago ma parcè lâ cussì lontan cuant che o podìn fâlu ancje ca di nô?”
E je propit vere che tantis voltis si va a cirî la Americhe cence rindisi cont che le vin sot i voi ogni dì! ❚
✒ M.V.


text:
Intune
assemblee che si è tignude ai 18 di Zenâr, i delegâts de
Cymdeithas yr Iaith Gymraeg (Societât pe Lenghe Galese) a àn fat
savê che cul mês di Fevrâr a inviaran une campagne di disubidience
civîl par sburtâ il guvier galês a meti in vore azions plui
fuartis par garantî i dirits linguistics. Plui di sîs mês indaûr
la organizazion e veve proponût al esecutîf une schirie di azions
di podê meti in vore par permeti ai galês di vivi ad in plen inte
lôr lenghe. Al guvier i si conteste in particolâr di no vê
slargjât l’ûs curicolâr dal galês in dutis lis scuelis, di vê
imbastît dai nivei di tutele e di promozion de lenghe tai servizis
di utilitât publiche masse bas, di no vê espuartât in ducj i
uficis publics il model linguistic positîf in vore te regjon dal
Gwynedd, di vê taiât i fonts pal galês e di no vê nancje publicât
un belanç sul impat che lis risorsis dopradis a àn vût su la
lenghe.
Font:
Cymdeithas, 18/01/14


text:
Il grup Foro Peinador al à inviât une gnove campagne par sburtâ l’ûs dal galizian intes etichetis dai prodots vinicui de Galizie. In dì di vuê, 170 des 430 impresis dal setôr a etichetin i lôr prodots par galizian, ma al somee che la identificazion dal prodot cul so teritori e cjapi za dentri l’80% de produzion vitivinicule de Galizie. La campagne inviade e à chê di fâ cressi inmò di plui la presince de lenghe proprie ta chest setôr. Intun marcjât simpri plui globâl, al spieghe Foro Peinador, marcâ la muse di un paîs cul so segnâl di identitât plui carateristic, ven a dî la lenghe, al è un element di grande impuartance. Cun di plui, par dâi plui fuarce ae campagne, si invidin organizazions e citadins a sielzi chei prodots che a àn lis etichetis par galizian.
Font: Vieiros Galiza Hoxe, 01/12/09


text:
Checo si jere peât i pîts cun strichis di corean, e cuant che al cjaminave, svuacarant tal bas fondâl, al lassave une sie di rumôr, come un frut che al scoree di pueste la aghe, cuntune ramascje.
«Tu sês propite un codumar!» i veve dite Carli, gnervôs, cui pîts involuçâts in dôs piecis malbastidis, dal scûr, pôc plui indevant di lui, «Corean! Ma ce ti isal saltât sù!? Ma ce cjâf âstu?».
Checo, che al cjaminave plui indaûr, tignintsi dongje dal mûr dal mulin, no i veve rispuindût, ma al veve pensât che forsit, disgraciât come che al jere, pratindi che al resonàs plui di un codumar, o di une fuee laide di ardielut, o di une saradele salade e sute, al jere masse.
Di fat, di trop jerial che nol meteve sot dai dincj un pôc di cicin, intal so cjasâl invidrignît insom dal paîs?
La fam e je fam, e ancje cumò che al veve i pîts glaçâts, a fuarce di stâ dentri de aghe dal canâl, nol pensave sigurnò di tornâ indaûr e molâ dut, magari par gjoldi il Carnevâl a Sedean, balant cun cualchi fantacine che e podeve jemplâi il cûr, forsit, ma no la panze, che ancje in chê vilie di Joibe Grasse, e bruntulave come un temporâl.
No, Carli al veve reson. Ce che a stavin par fâ al jere just e sacrosant, ancje se lôr doi no jerin mai stâts doi delincuents e a vevin simpri vût rispiet par ducj.
Rafaêl, il mûlinâr di Rivis, nol si sarès inacuart di nuie: i varessin metût il sac sul cjâf intant che al durmive – Carli lu veve za preparât, piturât cu la pêç par che nol podès viodi nuie – e jù une biele pache.
Se al jere come che ducj a disevin, Rafaêl no dome al robave ae puare int – un pugnut di farine ogni cinc, secont Carli – ma al vendeve la robarie a sorestans, doprant i bêçs par comprâsi vin e mangjative, fasintse rivâ parfin di Vignesie.
«Se no ce staressial a fâ tal mulin? A patî crìure? Nol aial une cjase, in paîs?» al leve bruntulant Carli, doi dîs prin.
E ancjemò: «E parfin di Joibe Grasse! Sumo sumo… cjalìnsi tai voi, Checo. Chel li al fâs la biele vite, là dentri, tant che intun cjistiel! E nô a mangjâ scussis e crodiis!»
E alore, in cuatri e cuatri vot, i doi a vevin decidût.
Profitant dal scûr e dal davoi che al sarès saltât fûr il dì indevant, Checo e Carli si jerin organizâts par lâ a cjatâ il mulinâr e a fâi, disìn cussì, un scherç di Carnevâl.
Mascarâts doprant come mantele dôs piels di vacje e peade cualchi ramascje ator dal cjâf, si jerin frusignâts la muse ben e no mâl, par no fâsi cognossi.
Checo al veve in sachete un biel manel di rôl, robât de tasse di sô mari, e za al pensave a trop fuart che al veve di dâi, par lassâ Rafaêl intrunît cence copâlu. In fin dai conts, ancje se no i jere mai plasût, il mulinâr no i veve fat nuie di mâl, e se no vessin cjatât tal mulin dut ce che Carli al diseve, bon, pâs, lu varessin lassât li e saressins scjampâts, cence che nissun ju ves scuvierts.
«Cjamine planc e finissile di svuacarâ!» i veve cisicât dibot Carli.
Pierdût in chei pensîrs, Checo no si jere inacuart che aromai a jerin rivâts dongje de piçule puarte che e deve drete sul canâl. La aghe i rivave fin parsore dai zenoi, ma la curint, cumò che il mulin nol jere in vore, no jere fuarte e se a stavin fers, il cidinôr al lassave passâ un veli di chê musiche che de place di Sedean e mudave in bal la fam dai contadins.
Al jere bastât mateâ un pôc cul clostri, e subit i doi si jerin cjatâts dentri, intal magazin che nissun, di cuant che Rafaêl al veve cjapât in man il Mulin, al veve mai viodût.
Checo e Carli a jerin restâts savoltâts.
Picjâts par aiar, come se a fasessin fieste, a pindulavin salams, presuts, panzetis e forsit luianiis e sotgol, jemplant la stanze di un odôr che al disniçave il stomi e al stropave il çurviel. Intun cjanton – come soldâts di un esercit blanc e ros – a stevin in rie butiliis e butilions di vin. Tal mieç, sul paviment, parsore une file di sacs jemplâts di plume o scartòs, Rafaêl al ronfave, inte lûs des cjandelis, cuntune butilie vueide poiade su la panze.
Par dismovi i doi puarets dal inçussiment dulà che a jerin colâts, viodint chel spetacul, a jerin coventadis lis cjampanis, che in lontanance, a vevin tacât a sunâ…
I doi zovenots, par un moment, no jerin ni plui ni mancul che doi salams, come chei che a vevin picjâts devant dal nâs.
Il prin a movisi al jere stât Carli, cui voi jemplâts di une lûs salvadie e rabiose. I veve fat moto a Checo di tirâ fûr la sô arme e cence lassâi il timp di ricjapâsi al veve tirât fûr il sac e lu veve subit metût ator dal cjâf dal mulinâr. «Dai! Dai!» al veve businât, «Pestilu! Spachii chel cjâf di lari!»
Ma il so amì no si moveve. Al viodeve Carli come un sfolmenât, che al barufave cun Rafaêl, grant e grues il dopli di lui, che al cirive in dutis lis manieris di svuincâsi dal sac e des mans dal so assaltadôr. «Jo ti cognos!» al veve tacât a businâ, «O cognòs la tô vôs! Tu sês Carli! Carli dal Borc dai Pups! Ah lari! Lari maladet! A robâ sêstu vignût!»
«Ah, disgraciât!» i veve rispuindût chel altri, molant il sac e scomençant a tirâlu pai cjavei, «Lari a mi? Lari a mi, tu che tu vivis come un siôr, chi dentri? Ma jo ti copi!»
A chês menacis però, no jerin ladis daûr lis mans di Carli, che sec come fros di jerbe, subite si jere viodût lis mans di Rafaêl ator dal cuel, cence vê nissune pussibilitât di distacâses.
«Judimi Checo, judimi!» al veve rivât a ciulâ, cui lavris spacâts di un pugn.
E Checo, al veve provât a butâsi inte barufe, ma al veve rivât dome a sburtâju cuintri de grande muele di piere, che e jere daûr di lôr. Dal nûl di farine che si jere jevât sù, al jere saltât fûr in pîts dome il mulinâr.
Carli, cu la muse che e jere deventade plui scure dal frusign che al veve doprât par sporcjâle, al jere ingrumât par tiere, tossint e plen di pachis. Checo al jere pôc plui innà, cussient ma cun doi dincj di mancul.
Rafaêl, invezit, al veve tirât fûr no si sa di dulà un curtissat e cui doi voi spirtâts lu veve pontât cuintri di lôr.
«Mi splâs,» al veve dite tra i dincj «Ma voaltris di chi no vais fûr cu lis vuestris gjambis».
Cussì disint, il mulinâr al veve uçât un pâr di voltis la lame cuintri de grande muele, dulà che intant Carli al jere rivât a tirâsi sù cu la schene. Nol pareve vê fuarcis par rivâ a scjampâ e aromai al pareve cuasi rassegnât a lassâ la scusse in chê Joibe Grasse che e steve par scomençâ.
La scurtissade e jere rivade drete, fuarte, sul cuel!
I varès cuasi distacât il cjâf se in chel, la muele, no vês tacât a zirâ, spostant il cuarp di Carli, cjapant la scurtissade e tornant indaûr lis faliscjis, e soredut fasint pierdi l’ecuilibri a Rafaêl, che cussì al jere lât a finîle sot de piere, batint il cjâf e restant sturnît.
Un colp di fortune, al veve pensât Carli, che al veve tignût i voi sierâts spietant la muart, e subit Checo, spudant sanc e pôre, i veve berlât di scjampâ vie, di lassâ chel mulin e tornâ a cjase, fasint fente di nuie.
«Eh no!» i veve rispuindût Carli, jevantsi in pîts e fasint par cjoli il curtìs de man di chel altri, «Cumò lu paiarìn cu la sô stesse monede!»
«Ma sêstu mat? No sin migo vignûts chi par copâlu?» al veve dite Checo, spaurît di dute chê violence.
«Parcè! No vevial forsit voie di copânus lui? No saressio bielzà muart, se la ruede no zirave? E po, ti sêstu cjalât ator? Tropis voltis nus aial copât, lui, in ducj chescj agns, a fuarce di farine robade? Tropis voltis?»
Checo al jere restât cence peraulis, imobil, batint i dincj pal frêt dai siei pîts ancjemò involuçâts tal corean.
E nol veve viert la bocje nancje cuant che Carli al veve plantât il curtìs tal stomi di Rafaêl e lu veve viert, fasint saltâ fûr i budiei, a boli e fumâ in chê gnot di Carnavâl.
E nol veve viert la bocje nancje cuant che al veve viodût il so amì che al sbrissave, tal sanc, e al colave parsore dal cadavar dal mulinâr, ridint come un mat.
E nol veve viert la bocje nancje cuant che al veve viodût la muele començâ a movisi di bessole, e a zirâ, tirantsi daûr Carli e Rafaêl, un vîf e un muart, e striçantju – la cjar come grignei di forment, i vues come froscs – cuntune fuarce che no podeve vignî de aghe.
Nol veve viert la bocje e nol veve cirût di fermâ chê ruede, che in chel moment i pareve jessi chê dal destin.
I pareve che il mulin, in chê sere, dopo agns di tristeriis e robariis, i ves dade une ocasion e i pareve di vêle pierdude.
Trê dîs al jere restât tal mulin, e cuant che dopo, sdenteât, si jere presentât come il gnûf mulinâr, nissun al veve fat domandis.
Cun lui, la farine, tai sacs, e someave tante di plui.


text:
Intant che a stoi imparant a scrivi in maniere cristiane par furlan e che a stoi voltant une conte une tichinin plui lungje, us lassi una poesie.
Un pôc visionarie, ma simpri miôr che tele-visionarie :)
Jeristu un diaul?
Tu eris un diaul
Cumò tu puedis dimal
Cumò che di gust
Bielzà ti ai sgrifignât la muse
E lecât almancul dôs voltis
La stesse feride
Tu eris un di chei
Che denant da lis peraulis cjacaradis
Tu metevis chês scoltadis
Un che intal neri da la pache
Al cjatave il nulôr des rosis
E l’arc di une viole
Tu eris un Carnevâl folcjât
Che a mi colave su la schene
Jeristu un diaul duncje?
O mi soio acuart di te masse
O masse pôc
Par vignîti incuintri?
A la fin
Ti ai lassât un vêl di cjarecis
Cusidis une daûr di che altre
La piel sgarfade da l’agâr
Di une nâf dismenteade
Che a segne il timp
Intun mâr fassât di glaç
Ma la gjonde dal relit
E jerie la me
O la tô?


text:
Il
professôr Graham Donadson, che al à vût la incarghe dal guvier
galês di meti jù des racomandazions par svilupâ un gnûf
curriculum pes scuelis dal Gales, al à finît il so lavôr e al à
inviât al ministri pe educazion Huw Lewis, la liste dai principis di
fonde dal curriculum e, tra chescj, il superament dal concet di
“seconde lenghe” pal galês.
La
associazion pe lenghe galese Cymdeithas
yr Iaith Gymraeg
e à judicât in maniere positive chest lavôr e si è mostrade
convinte che cun chestis liniis di azion si puedi ufrî a ducj i
fruts une educazion che i permeti di cjapâ sù la capacitât di
comunicâ in maniere naturâl sei par inglês che par galês.
Font:
Cymdeithas,
09/10/14


text:
Il Moviment
dai Zovins Rom e lis organizazions Ushtun e Vôs dai Rom a àn
domandât al Parlament albanês di mendâ la leç che e permet di
condonâ i edificis tirâts sù in maniere ilegâl intai ultins agns.
Il proviodiment al ponte a legalizâ la situazion di 270 mil
costruzions ator pe Albanie, ma al lasse fûr i baracaments là che
si cjatin a vivi cetancj rom. Lis trê organizazions a domandin
duncje di superâ cheste discriminazion che e permet a centenârs di
miârs di personis di metisi in regule cu la leç, ma no ai rom che a
riscjin duncje di viodisi slontanâts a fuarce dai lôr alozaments.
Intal presentâ cheste propueste, i ativiscj a ricuardin che une des
prioritâts domandadis de Comission Europeane ae Albanie par inviâ
il percors par candidâsi a jentrâ inte UE e je di garantî i dirits
des comunitâts rom e combati lis discriminazions cuintri di lôr.
Font:
Balkan Insight, 15/05/14


text:
3 DI AVRÎL. La storie de Fieste nazionâl e ven de rinassite culturâl daspò dal taramot
L’inovâl dal Friûl pai 3 di Avrîl cumò al è celebrât simpri di plui, e simpri di plui si sa di dulà che al ven: de nassite dal Stât Patriarcjâl, ai 3 di Avrîl dal 1077.
Ma cuant e cui aial “decidût” che cheste date – jenfri lis tantis – e fos chê buine par jessi la Fieste nazionâl furlane? Si dîs che al è stât pre Checo Placerean, il grant predi furlanist, ma nol è propit cussì. O vin sintude la version dal professôr Zorç Ius, inteletuâl furlanist espert di storie e za tal diretîf dal Moviment Friûl, che nus conte di vê vude lui la idee: «Il spont mi è vignût di un libri scrit di Arduino Cremonesi publicât intal 1972, dal titul L’eredità europea del Patriarcato di Aquileia. Un libri che o vevin presentât vie par une cunvigne de Clape culturâl Ermes di Colorêt di Tresesin, intal 1974» al dîs. «Di chest libri mi à stiçât massime la introduzion, li che Cremonesi al diseve che il popul furlan nol à memorie de sô storie parcè che par visâle a coventin datis, ponts di riferiment, tant che un inovâl.»
Chê dal inizi dal Patriarcjât a ius i somee une date ideâl: par valence storiche, par vie dal “3” «un numar che al reste tal cjâf subit» e ancje pe colocazion stagjonâl «sul tacâ de Vierte». «Une date scrite in ducj i libris, e che si ricuardave za» ma il professôr le propon propit chê come une ipotetiche Fieste Nazionâl dal Friûl. Cheste discussion e va indevant ancje dentri dal diretîf dal Moviment Friûl, li che al jere pre Checo Placerean, che le sburte cun fuarce midiant de sô grande abilitât comunicative.
Lu fasè ancje tal so famôs discors tignût a Aquilee ai 11 di Lui dal 1976, li che al fevele dal inovâl cussì: «Cun ducj i nestris difiets, nô predis o vin simpri cirût di fevelâ pal nestri popul, par chel popul che a ‘nt fevelarìn ancje l’an che al ven, che a saran i 900 agns di cuant che Indrì IV al à fat duche il Patriarcje di Aquilee. 900 agns de indipendence dal Friûl no podìn lassâju passâ cuiets!»*.
E cussì la prime vere ocasion li che la date e ven “sperimentade” e je ai 3 di Avrîl 1977, e a 900 agns precîs dal inizi dal Patriarcjât. Al jere un periodi di ferment dât dal post taramot, un moment di resurezion culturâl dal popul furlan, forsit ancjemò prime di chê economiche che si realizarà tai agns. In chê ocasion si rivà a meti adun cetante int, cun tante partecipazion, par un event che cumò si clamarès une grande manifestazion nazionâl. Tancj partecipants za in chê volte a jerin cu lis bandieris, chês bandieris cu la acuile che pôcs a cognossevin, ma che cumò, pai 3 di Avrîl e no dome, si viodin svintulâ ator pal Friûl simpri di plui.
*Note: l’audio di chel famôs discors si cjatilu on line digjitant Predicje di pre Checo Placerean a Aquilee su Google o su Youtube. ❚


text:
ZODIAC FURLAN. Sgarpion
SGARPION
Nassûts jenfri i 23 di Otubar e i 22 di Novembar
Segn di tiere (nol è bon di nadâ)
Leture preferide: La pagjine dai muarts dal Messaggero
Il Sgarpion nol è il segn plui preseât dal zodiac.
Par esempli, ae domande “Cuâl isal il to animâl preferît?”, cualchidun al rispuindarà il gjat, cualchidun il cjan, i furlans soredut la vacje o il purcit. Nissun al ten particolarmentri in simpatie il puar sgarpion.
E insom, cemût no jessi dacuardi? Cu la sô nomee di jessi velenôs, il sgarpion al jeve simpri cualchi suspiet. Met che un sgarpion ti invidi a cene: “O ai preparât une robe di no crodi: mangjâ e murî!”. Nissun al larès tant vulintîr, no?
Ma il sgarpion furlan no si lasse butâ jù, parcè che come ducj i furlans, al sta ben ancje di bessôl. Dome che, jessint furlan, ancje il sgarpion, come ducj chei altris, al ten in cjase simpri cualchi salam, doi musets e cuatri butiliis di ufrî in câs che al vegni cualchidun a cjatâlu. E dal moment che a cjatâlu nol va mai nissun e che il furlan nol bute mai vie nuie, e ancjemò mancul se e je robe di mangjâ, al sgarpion i tocje mangjâ e bevi dut prime che al vadi di mâl.
Par chel, il sgarpion furlan al à dispès cualchi probleme cun chei nassûts sot dal segn de belance: no par une cuistion di compatibilitât di caratars, ma par pôre che chel de belance lu pesi e che al discuvierzi trop che al à parât jù.
Pal rest, il sgarpion al è timit, se nol è espansîf. Al è puartât pai studiis leteraris o ben par chei matematics. Al è un solitari, ma al pues jessi ancje tacât ae famee e ai amîs. Al è un lavoradôr, ma cualchi volte al è un sflacjon (dome se nol è 100% furlan, naturalmentri). In sumis: cualsisei persone che o cjatais o podês dîsi “Ah, tu âs propite il caratar dal sgarpion!”, e al larà ben.
Salût: No stait a becâsi di bessôi cul vuestri asei. No risolvarês ducj i problemis di salût, ma al è bielzà un bon principi.
Un consei: Bisugne cjapâ i uciei cuant che a passin (ce jentrial cul sgarpion? Nuie. Ma al è simpri un bon consei). ❚
Bete di Spere


text:
La Amazon cjargnele che e puarte la spese tai paisuts
Si clame www.risparmioservito.it la gnove frontiere dai servizis a domicili in Cjargne. Un sît internet dulà che i citadins dai 28 comuns a puedin sielzisi i prodots che a vuelin e po dopo ur rive la spese diretementri in cjase tal zîr di 24, massim 48 oris. La idee i è vignude a Ottorino Faleschini che al è cognossût par jessi il sindic di Paulâr (e une volte ancje assessôr provinciâl pe mont) ma che cheste volte al va incuadrât tant che imprenditôr tal setôr dal cumierç. Faleschini al à volut proponi intune dimension locâl ce che Amazon, il negozi online plui nomenât intal mont, al à tacât a fâ tes grandis citâts. Cjariât sul web, il sît al ufrìs miârs di prodots, a presits competitîfs, de verdure ae cjar, dal pes ae paste al vin, ma no dome. Si pues decidi ancje di comissionâ servizis di lavandarie e di stirarie, paiament di boletis, ricjariis di celulârs e manutenzions de machine.
I OBIETÎFS DI FONDE
Trê i obietîfs che a fondin il progjet: rivâ a dâ servizis pe int di chei paîs dulà che nol è restât plui nuie, e in Cjargne a ’nd è un grum; dâ une oportunitât in plui a cui che par problemis di lavôr nol à timp di lâ al supermarcjât, e garantî une vetrine online par chei prodots dal agroalimentâr dal teritori che a vuelin espandi il lôr marcjât. Pal moment, la societât creade di Faleschini - che e à tant che base logjistiche il comun di Damâr, ma la prospetive e je chê di svilupâ il servizi ancje in Valcjanâl e Cjanâl dal Fier -, e je rivade a strenzi aleancis cun vot impresis des valadis de Cjargne, si fâs fuarce cuntun personâl di sîs personis che a son destinadis a cressi cul lâ dal timp, e il sisteme di consegne de spese (fat midiant di corîrs o mieçs de dite) al è stât pensât in maniere che nol incidi masse sul presi dai prodots (che duncje a puedin rezi la concorence) e che al client i costi sigûr di mancul che cjoli la machine e, par esempli, movisi des frazion al cjâf lûc o a Tumieç.
INTERNET A MISURE DI ANZIAN
Cualchidun al podarès domandâsi cemût che dut chest al puedi lâ incuintri aes necessitâts des personis anzianis che cun internet no àn un biel rapuart. Prin di dut, bisugne dî che in plui che cul computer i ordins si puedin fâ ancje par telefon. Par chest, Faleschini al sta lavorant in acuardi cui Cral che a son ancjemò vierts in cualchi borgade (Liussûl, Dieç, Cleulis, Rualp e Val…) in maniere di creâ grups di acuist che a puedin puartâ vantaçs aes personis dal paîs, che duncje a varessin un pont di riferiment fisic dulà lâ a ordenâ o ricevi la spese o cjatâ diretementri i gjenars di prin consum (pan, lat, vueli, sâl, e v.i.). Al moment dut il progjet, fat partî a metât dal mês di Avost, al è in fase sperimentâl e al sarà screât uficialmentri ae fin dal mês di Setembar. Une altre idee che Faleschini al volarès introdusi gradualmentri, e je chê di integrâ il sisteme de consegne de spese ancje cuntune formule di car-sharing, ven a stâi che un viaç di lade pe consegne de spese, al pues deventâ tal stes timp un viaç di tornade par compagnâ cualchidun che se no al dovarès spietâ la prime corse utile de coriere di linie. “Te nestre tiere – al conte Faleschini – no je vere che dut al sta lant a murî, e je ancjemò sperance, baste tirâsi sù lis maniis, colaborâ, sfrutâ la tecnologjie e no butâsi simpri jù. Tai nestris paîs o vin ancjemò une cualitât de vite invidiade di tancj, nus sta a noaltris tornâle a rindi buine a nivel di servizi”. ❚
David Zanirato


text:
Letaris ai furlans
Une des oparis plui bielis di pre Bepo Marchet a son lis “Letaris ai furlans” li che al fâs i pulçs e al sburte i furlans a jessi «parons di se stes». Ve chi une cerce. Un test che al manten dute la sô atualitât ancjemò cumò: e fevele di furlans che si… “intalianin”.
A UNE ZOVINE DI BUTEGHE
Siorute, o jeri un so aventôr, une volte: cuant che jê e veve di jessi rivade di pôc in chê privative. E o capitavi dispessut denant dal so banc, a dâi un cuc: un pôc parcè che o soi un cjamin simpri impiât e la sô buteghe si cjate a jessi su la strade che o fâs ogni dì; e une vore parcè che, o dîs la veretât, mi plaseve di jentrâ… a sclarî il voli! Cence tristerie!
In chê volte jê e veve la musute come un pierçul nostran, i voi un fregul spaurîts, ma clârs e rampits come il cîl de Furlanie, e i vistiduts sclets e ben adatâts di tai e di colôr. Cu la int e veve un biel fâ, naturâl, premurôs e ancje sudizionôs chel tant che al pâr bon; e cun me, che o tacavi par furlan, e fevelave par furlan; chel so furlan di Sant Denêl, slis e vualîf che al pareve fat di misure par une fantaçute cussì.
(…) Ma al à bastât un an, par dissipâ dut. Un pôc in dì, ancje jê e à cjapade sù la ande di citadine; e à imparât a sclarîsi la cjavelade, a segnâsi lis ceis, a infarinâsi la muse, a slapagnâsi i smursiei, i lavris, lis ongulis, a smenâsi… E pazience; fin alì a son afârs siei e cuistion di ideis.
Ma za timp, che o soi tornât a jentrâ une altre volte, mi à tocjât di sintîle a rispuindi cun malegracie, e par talian, a une vielute che i veve domandât alc par furlan; di viodile a fâ la sostignude tant che une baronesse cuntun frutat di paîs che, dopo dut, no i diseve nuie di mâl; e a sbraçâsi a fâ bocjutis e smorfieçs a un spucet di uficiâl sarasin che le complimentave cul picet. E alore o ai fate la crôs che no metarai pît mai plui te sô buteghe e o cirarai di tignî lontans ducj i miei amîs.
Anzit, che e viodi: mi è vignude sù une pensade: di implantâ, culì a Udin, une gnove massonarie comerciâl, tra furlans, che a vebin di obleâsi a no spindi un crût tes buteghis indulà che no cjatin il rispiet che al si merete un bon furlan, in Furlanie, cuant che si compuarte di bon furlan. I rineâts di cualunche sete no capissin altre lezion che chê di tocjâju tal tacuin!
E jê… Diu lu vueli che e puedi cjatâ daurman un frusin, disponût a menâle vie lontane: si visarà dopo…
(Patrie dal Friûl, 1950) ❚
✒ Josef Marchet


text:
55 sfumaduris di frico
Il plat, nassût come puar – al veve di jessi caloric, energjetic, ma par fuarce fat cui elements sempliçs che si vevin in cjase – al è stât aromai fat cognossi a nivel mondiâl. Par Arnaldo Zorzetto «al rive de tradizion, ma al à di cjalâ al avignî, si pues evolvi, cambiâ, restant fer tai siei ingredients di base: il formadi e lis patatis».
«Inovâ al vûl dî sperimentâ e contaminâ: nô o proponin 55 gjenars diviers di fricos, zontant une aromatizazion. Si trate di personalizâ il prodot a un puest. O vin scomençât cun Tavagnà e cu la sagre dai sparcs, li che o vin proponût propit un frico ai sparcs. A Atimis, il frico aes freulis. Pal passaç dal Zîr di Italie, o vin ufiert frico rose; lu fasìn ancje neri, cul cjarbon vegjetâl; a Vençon, lu vin vendût cu la lavande, pal Far East Film Festival, frico al wasabi.»
Inovazion e je contaminazion di savôrs e di guscj par Zorzetto: «Se il nestri frico al maride altris aromis, si vierç di bessôl lis puartis a altris marcjâts, cence lâ a cirî robis strambis» (tant che il frico vegan). ❚
(Os.Pun.)


text:
La crisi di vocazion dal sindacât e la regjonalizazion che je par rivâ
No corin biei timps pal mont sindicâl in Italie, e in Friûl forsit – simpri pe tradizionâl, native vocazion a fâsi mâl di bessôi – a son ancjemò piês. A nivel nazionâl, il president di Confindustrie Giorgio Squinzi, lant daûr des olmis dal stes president dal Consei, Matteo Renzi, al à sostignût che tra i plui grancj responsabii de situazion di cumò dal Paîs al è il sindicât che “in Italie in medie – lis sôs peraulis testuâls - al è un fatôr di intart, al à fat intardâ une vore l’inmodernament e la eficience complessive dal Paîs”. E simpri a nivel nazionâl, a fâ ancjemò plui delicade la posizion dal sindicât, ciertis sieltis “ad personam” di ex esponents di prin plan des organizazions sindicâls che, adeguantsi i compens, a àn dât dopo la distrope a dute une serie di polemichis che, a cjadene, si son “butadis jù” sul teritori.
ISTÂT CJALT_ E cussì, dilunc dal Istât, i esponents sindicâi apicâi de regjon si son cjatâts a vê di fâ une ativitât di trasparence sui compens cjapâts, su la onde dal pinsîr dal pericul di podê pierdi credibilitât viers dai iscrits. Che su chei, par altri, si podarès vierzi un altri front di discussion, stant che aromai – compliç l’invecjâ de popolazion e i tancj puescj di vore pierdûts intai vot luncs agns di crisi internazionâl – a son in maiorance pensionâts e duncje cun esigjencis di “rapresentance” ben diviersis di chês “tradizionâls” dal sindicât.
A complicâ ancjemò di plui il cuadri, il “scandulut” di Vile Russiz, cu la Regjon che e à decidût di inviâ ducj i ats relatîfs ae gjestion de Fondazion (che in chel Cda a sentavin ancje rapresentants sindicâi) ae Cort dai conts e ae Procure, dopo che a jerin vignudis fûr indicazions che a lassaressin capî une gjestion no francje di favoritisims e di vantaçs.
CREVADURE_ Di ultin, ma no di mancul impuartance, la crevadure che si è evidenziade dentri de Cisl dopo de bolade de bande dal Consei di Stât dal eletrodot Redipulie-Udin Ovest: se il segretari regjonâl Giovanni Femia, compagn dal so omolic de Cgil, Franco Belci, al à difindût la impuartance de opare, il segretari de Cisl Udin e Basse furlane, Roberto Muradore, al à sostignût invezit che di energjie in regjon indi è a suficience e che forsit l’unic probleme al è chel di “tornâ a modulâ” la fruizion in maniere di no penalizâ la energjivore Abs (Grup Danieli) di Cjargnà, che sul sît furlan – dopo tantis vôs di pussibil “stramudament” tal forest – e à invistît milionadis di euros intai ultins agns.
TAIÂ E… UNÎ_ Insume, no un biel moment. Ma dut chest al riscje cuasi di fâ passâ in secont plan, scurît di pôris di pierdite di credibilitât e di polemichis, un altri aspiet: la “regjonalizazion” di grandis categoriis dal sindicât che, cjapât dentri chel stes cu la crisi, al cîr di “taiâ” i coscj e di razionalizâ la proprie struture. Sacrisant, si podarès dî, e di là di dut un esempli concret di impegn inte lote aes straçariis. Al reste però di capî cualis consecuencis al podarà vê dut chest su la capacitât di rapresentâ il teritori e i siei interès, su cuale che e sarà la capacitât di incidi su lis variis situazions aziendâls.
Se il model di contratazion al larà simpri plui inte direzion, vuê prevalente, di leâ i salaris ae produtivitât e ai risultâts, il sindicât al podarès pierdi altri rûl e viodisi cjapât il puest di une tratative direte tra lis parts, une volte sigurade la contratazion di prin nivel. A chel pont, parts di teritori e aziendis plui debilis a laressin a pericul di deventâ “ricatabilis”.
TORNÂ AI VALÔRS FONDAMENTÂI_ Par chest forsit, al sarès plui oportun che il sindicât al tornàs a fâ pardabon il sindicât: bon di elaborâ un dissen strategjic di disvilup e di cressite – metint di bande i interès di buteghe – par dute la regjon e pai siei teritoris, combatint par difindi i dirits dai lavoradôrs e di cui che in Friûl al vîf – soredut intes zonis plui disasiadis –, e cuntune presince capilâr intes aziendis. No dome ai fins rivendicatîfs, ma soredut par tornâ a jessi chel termometri in stât di valorizâ la vere ricjece di chest teritori: il lavôr. ❚
Linux


text:
Cuant ch’i coli
Cuant ch’i coli
lu fai belbelu**
comi si dovessi
jodi tai voi
i parcè da la colada
i podarès slungjâ li’ mans
par parâ il colp
e no spacâmi il nâs parcjera
invezi stoi fer
i plombi sul teren freit
e distirât lu nasi, lu vuardi da vissin
pi jù di uchì pos zî
doma cuant ch’i murirai
a mi ven sum
la me cjera a mi cjanta una nenia
fin cuant li’ furmiis
a bechin li’ me mans
e a mi disin ch’a
è ora di rialçâsi.
**biel planc
✒ Alvaro Vallar, poete di Cjavàs. Gnove poesie in esclusive par La Patrie dal Friûl in variante “cjavassin”. O ringraciìn Pier Carlo Begotti pe colaborazion.


text:
Il president de Assemblee de Comunitât Linguistiche Furlane Navarria: «Cumò i nestris rapresentants a àn di fâ i conts considerant la identitât un fatôr diriment des lôr sieltis»
Nol à pierdût timp Diego Navarria, il president de Assemblee de Comunitât Linguistiche Furlane, par fâ capî a ducj che cheste gnove istituzion no à voie di jessi dome alc di decoratîf, ma che e intint anzit doprâ dut il pês de esperience dai aministradôrs che le àn volude. Sindics. Int abituade a scoltâ il teritori, a fâ cuadrâ belançs, a no zirâ il cjâf cuant che il citadin ti cîr par fevelâti: personis che no stan sieradis tai palaçs ma che a vuelin operâ a pro dai lôr paîs e – ducj insiemi – pal nestri Friûl.
Par chest la lôr vôs e à di contâ, e Navarria al à cjapât une vore sul seri il sens di cheste mission che i sindics furlans i àn afidade. All à scomençât a stiçâ discussions une vore animadis sui media locâi soredut su doi temis: la gnove leç eletorâl, l’Italicum, che e fâs a tocs il Friûl gjavant rapresentance ae comunitât furlanofone e po la tutele dal furlan di bande de Rai, ignorade dal dut inte discussion al Senât. Il dibatit su chescj argoments al è lât indevant par dut l’Istât, e no son mancjâts i colps di stilet di bande di rapresentants politics tirâts pe gjachete: ma chest al vûl dî che il president al à tirât fûr argoments che a sburtin l’interès de int. E che duncje la Assemblee e somee coventâ a une funzion precise: chê di jessi une sentinele simpri in vuaite parcè che i dirits dai furlans no finissin disfats intun biel pestefruce.
____
President, ce azions previodêso di puartâ indevant?
La leç istitutive de Assemblee no je masse clare sui limits che al à il nestri orizont: e chest al è positîf, parcè che nus permet di dâ un parê su dut ce che al inten la minorance furlane. Minorance che in regjon però, al val la pene di visâsi, e je maiorance. Su temis di caratar linguistic la Arlef e fâs za il so lavôr, nô o larìn dal sigûr a sburtâ la azion di slargjament de politiche linguistiche intai comuns previodude dal Plan Gjenerâl de Politiche Linguistiche, ma al è clâr che no si fermarìn a chest. O cirarìn di esprimisi su dut ce che al inten la tutele de nestre comunitât, e o vin za scomençât a fâlu. Cualchidun si è sustât, ma pazience…
____
La discussion su Italicum e Rai e à tignût bot par dut l’Istât. Isal plui content pal risultât mediatic o plui avilît par ciertis reazions?
O soi content parcè che la Assemblee e mostre di vê un pês. Se parlamentârs e conseîrs regjonâi a pierdin il lôr timp a dibati chescj temis al è parcè che si son rindûts cont, e e jere ore, che une comunitât furlane e esist. Nol jere un risultât scontât, parcè che fin cumò i nestris rapresentants a àn dispès fat i conts cence considerâ la identitât un fatôr diriment des lôr sieltis. Anzit. Italicum e Rai a son argoments une vore simbolics, parcè che a mostrin cemût che tante part de classe politiche, di çampe o drete che e sedi, no à nissune percezion dal furlan e dai furlans come di alc di decisîf pal so avignî e pe sô rielezion. Cussì il Friûl si pues çoncjâ in doi tai coleçs eletorâi e la lenghe furlane e pues jessi ignorade intal dibatit su la riforme de Rai. Parcè? Parcè che pai parlamentârs furlans a son minorancis di serie A, come chê todescje e chê slovene, cuviertis di acuardis internazionâi, e comunitâts di serie B, come furlans e sarts, che a àn dirit a une tutele che e va ben dome su la cjarte par netâsi la cussience. Eh no, al à di jessi clâr di cumò indevant che i furlans no tolerin discriminazions ni omissions.
____
Sui media atacs o indiference: ma la int ce disie?
In tancj mi àn clamât par sburtânus a lâ indevant cun serietât e determinazion. Ma ancje intai rapresentants politics, a dî la veretât, al è cualchidun che mi à cirût in privât par capî miôr cemût che a stan lis cuistions che o ai solevât e parcè che no si pues acetâ une situazion di cussì fuarte sotanance politiche a rivuart.
____
Par jessi crodibii, trop impuartant isal jessi autonoms de çampe e de diestre talianis?
Al è fondamentâl, no dome parcè che chest orghin al riunìs i sindics di cualsisedi orientament politic, ma ancje par conservâ la stesse filosofie che nus à sburtâts al inizi a costruî il Laboratori di Autonomie in maniere dal dut trasversâl, cu la idee che il ben dal Friûl al passe parsore di ogni ideologjie. Cheste assemblee e à di restâ libare. Se si trasforme intun imprest filoguviernatîf o di oposizion preconcete e à finît di vivi. Al è clâr che plui indevant, cuant che si struturarìn in maniere un fregul plui organizade e “democratiche”, intal dibatit interni a vignaran fûr ategjaments diferents, ma chel al sarà il risultât di une discussion che e à di madressi dal nestri confront. Inte sô nassite invezit al è impuartant che cheste realtât e resti di fûr dai zûcs politics e partitics e che e sepi simpri indreçâsi a prudelâ i interès dai furlans.
____
Cuale saraie la linie di azion de Assemblee?
Sclarî che, come che al dîs il vuestri diretôr, “doprâ la identitât e je la strade buine”. Tes emergjencis di vuê no esist ideologjie che e podedi rapresentâ un pont di riferiment: e la economie di sigûr e covente, ma no baste. I simbui de int, de identitât storiche e culturâl, dal paisaç, dal imagjinari coletîf, chei a àn ancjemò un valôr. Lu dimostrin i fats che a àn fat plui discuti in chestis ultimis setemanis.
____
Cuai?
Mi riferìs in particolâr a dôs cuistions: l’eletrodot Redipulie-Udin Sud e il cambiament da non dal Stadi Friûl in Dacia Arena. A son argoments di puartade diferente: cun dut il rispiet pai tifôs, il prin al à un impat une vore plui fuart sul teritori, sul paisaç, su la economie, su la int. No si po jessi cussì autolesioniscj di no rifleti su trop che il nestri teritori al à bisugne di une difese resonade e integrade, su trop che il disvilup al vedi di jessi sostignibil e su cetantis risorsis dal nestri Friûl che a son za stadis vendudis par un blanc e un neri invezit di deventâ fondis par miorâ la vite des nestris comunitâts. Il risultât visibil al è che l’eletrodot al à un impat pesant sul paisaç e al è un dam che al dure pe cualitât di vite de int e par ogni idee di disvilup turistic des zonis interessadis.
____
Ce pensial de bataie sul Stadi?
Mi somee clâr che e je une spie di cemût che e sta tornant fûr une identitât che la int furlane dispès magari nancje si inacuarç di vê. Però, cuant che tu tocjis determinadis formis simbolichis, alì si discjadene la reazion cence brenis che o vin viodût sul Stadi Friûl. Ancje se la famee Pozzo e je benemerite pai furlans, la int no ur lasse nancje a lôr meti in discussion la peraule Friûl. E chest al è un segnâl sclet di braùre des lidrîs.
____
Cuissà se la stesse robe e sucedarès se cualchidun nus gjavàs la nestre autonomie speciâl?
O pensi spes al 40m inovâl dal taramot che o varìn l’an che al ven. In chê volte il scjas al è stât fuartonon e al à sburtât a colp a une rinassite che e je stade prin di dut civîl e morâl. Vuê o sin daûr a frontâ un altri taramot plui platât e dificil, economic, sociâl, e ancje di valôrs: par chest, par cjalâ cun dignitât ai muarts di in chê volte e a chei che a àn tornât a tirâ sù cjasis e capanons, o vin di recuperâ lis fondis culturâls de nestre identitât, o la specialitât no sarà plui. Ni tal dirit, ni tai fats. ❚
Walter Tomada


text:
L’Arc di Sant Marc
Sabide ai 4 di Jugn i è stât assegnât il premi «Maqôr – Rusticitas 2016» speciâl pai 40 agns dal taramot al professôr Remo Cacitti. Insegnant te Universitât Statâl di Milan, president onorari di Glesie Furlane, al è stât un dai protagoniscj dal resuriment di Vençon, tornade a tirâ sù piere su piere cul procediment de “anastilosi”.
Il premi de Associazion Culturâl don Gilberto Pressacco al vûl celebrâ i valôrs che a son dentri dal tiermin “rusticitas”: semplicitât, onestât, scletece, coerence.
La cualifiche di “rusticus-rusticitas” e ven fate ai aquileiês di bande dai papis tai prins secui dal cristianisim. Tal imprin e je di buine riunde e dopo cul timp e devente une acuse, chê di jessi masse cjavestris, tant che Rome no rivave mai a paronâju. (redazion)


text:
Joibe to 10 march from 2011, are an integral vignûts windows fumetiscj from the schools work giornalut ALC & EC par Fanus viodi there ways in which the Nassini fumuts. At the beginning of each
not Miss Erika Adami and à presented for the gjornalut.
Prin fumetist a nus Fat viodi Pantiagneur the stories, and a personaç a poc a poc pantiane gneur, and the soi ducj Amis. The vin fat tantis Wonder. Par examples: park lis carotis are cuss grandis in cheste stories? After a
other Sior nus à viodi cemût fat that makes the FAS to the personaçs fumut I Siums of Mario.
Chei that àn fat Nassi lis storiis Mario is the son dividûts compits in cheste ways: tescj, dissent and colors. The
fumetist Malisan the dissent that the FAS of Mario, the graphics and the taula doprava pocjis voltis of the sfuei cjarte. Al à scomençât ago to design a par tancj segnuts cjâf after rifinît and lu lu à cul à ripassât penarel blacks. And
lu à colorât with sfumaturis color of roses, and red maron. The program doprât to Jere PHOTO SHOP.
I Gnognosaurs ju à inventâts Dree Venier that the Fat Dissen of a bomb, Martin, Momo and Blik. Intal
ultin the fumetiscj Treat yourself to a àn nus cu the disegnut their signatures.
Post fruts of fat from the tierce (INSERTING imagjinis) cuarte (Sielte and dimensionament imagjinis - test) and cuinte (test).


text:
03 nov 2010
L'insolitudin dal solit Udin / La solitudine dell'Udine insolito
2 commenti:
- frank spada ha detto...
-
Second me la gnot che da dopo miezegnot... Jaio, SI PUES FA'!
Si tache a fa un incendiut picul picul, tant di fà rivà lì chei cui cascos neri, e vieeee... un dai doi al conte alc e cè e intant che l'atri al monte su le scjale in risalide...
Daspò, tu viodaras se no nus metin dentri e Done Bete cun i mandarins, lis coculis e... Bete, che no si dismentei dai spagnolets, mi racomandi.
- 4 novembre 2010 11:49
- Jaio Furlanâr ha detto...
-
Jo no fumi plui ma i mandarins e lis coculis a saran simpri benvignûts.
- 4 novembre 2010 17:10


text:
venerdì 30 gennaio 2009
Al cricave il dì
Cuant che o jeri picinine o jeri a stâ intun paisut de campagne furlane intune cjase antighe e grande, cui mûrs larcs, fate di stanzis spaziosis, di largjis scjalis e di sofitis altis e di cjantons dulà che nô fruts o zuiavin a corisi daûr e a platâsi.
Fûr un grant curtîl, sierât cun mûrs alts e ombrôs cuvierts di vîts, cui argagns dai contadins poiâts intor e lis gjalinis a sgjarpedâ e i colomps a svolâ sot de ombrene dai figârs.
Insom dal grant curtîl al jere il porton di fier batût, li cuissà di cuant e di là di chel i orts e la roie e di là i cjamps di blave e di forment fin dulà che a rivavin i voi… e lis cialis, cul lôr sgrasaiâ, a implenavin la pâs e il cidin de campagne plene di lûs e lis cisilis e lis paveis a svolavin a fîl dai fros di jerbe alte.
Jo mi pierdevi a zuiâ cui gjats che si platavin tal toglâr tal mieç dal stranc, ma une nidiade di piçui si jere platade intal timon dal ristiel poiât fûr sot dal mûr, probabilmentri la mame gjate ju veve spostâts là, cuant che si jerin fâts plui grancj.
I gjatuts a passavin il timp a saltâ fûr e, pene che a sintivin rivâ cualchidun, a tornâ di corse dentri il timon di fier cuadrât e cun grandis busis, alore jo mi metevi li dongje a spietâ che e tornassin fûr.
Ancje jo mi divertivi, o passavi oris a cjalâju cemût che a zuiavin cu lis çatutis a cirî di sgrafâmi fin che une dì, viers sere, o soi rivade a cjapâju un par un e dute contente ju ai metûts drenti un grumâl e, cence fami viodi di nissun, ju ai puartâts te mê cjamare.
La mê cjamare e jere grande, cuntun armaron a dôs antis di rôl dut ceselât che al veve un casseton in bas, li ju ai metûts e dute contente e plene di braùre par chel che o jeri rivade a fâ o soi lade a cene e dopo o soi tornade subite in cjamare, i gjatuts a jerin ancjemò là, drenti al casseton e cui vogluts mi cjalavin de fressure che o vevi lassât par che a respirassin, a stavin bogns e cussì, dopo un pôc, mi soi indurmidide.
In plene gnot, però, o soi saltade in sinton sul jet parcè che si jerin metûts a sgnaolâ cussì fuart che nus vevin sveâts ducj, tant che me pari si jere precipitât inte mê cjamare par viodi ce che al jere sucedût.
Mi à cridade e mi à dit di cjapâju svelte e di puartâju subite là di lôr mari che, puare, cuissà trop in pinsîr che e jere.
E cussì o ai fat, ju ai cjapât sù e o soi lade fûr intal curtîl e ju ai lassâts libars… ma cuant che o ai alçât i voi o soi restade incjantade parcè che o viodevi pe prime volte chel cîl colôr di rose, no come chês altris voltis, dopo un temporâl o al tramont, chê matine il colôr al jere particolâr.
Al cricave il dì e la sô lûs rosade si poiave su dut, i mûrs di piere, lis vîts, lis fueis, la glerie, i arbui…o ai sbassât i voi e ator pal curtîl lis gjalinis a sgarbetavin, i colomps a svolavin, i mierlis e i passars e lis cisilis a cibiscjavin e a vuitavin tant che o crodevi di jessi jentrade intun dai miei libris di flabis ilustradis.
Se o pensi a chê matine e a chei gjatuts mi pâr ancjemò di viodiju cori incuintri a lôr mari cu lis codis dretis… tal mieç dal curtîl de mê infanzie.
di Isa Dorigo
Conte n. 8
Etichetis: Contis, Gjenar romantic, Isa Dorigo
mercoledì 28 gennaio 2009
Anime
Odôr di incens esotics e di savon di paviments, ufierte 3x2 di supermarcjât, si sint ancjemò prime di vierzi la puarte.
La puarte si vierç, lui al jentre, il rest al reste fûr.
Cualchi peraule, nissune che si capissi, e si che no je la prime volte che al va li ve, ma la bocje le cjale, e je la uniche robe che i interesse. Magari, altris, ur plâs di plui altris robis, ma par lui dome la bocje, e magari intant la cjarece dai cjavei neris te piel de panze e jenfri lis cuessis, intant che il cjâf di jê i va sù e jù.
Il tai dai voi orientâi no lu à mai cjalât e ducj i tais e lis lamis che i son jentradis dentri di jê par fâi fâ chel mistîr nol à mai volût viodiju.
"O vuei un pompin che mi supi sù ancje la anime! No di chei che e podarès fâmi Marta, che al è za tant se mi tocje cuntun dêt."
I lavris de frute si fasin infûr, si strenzin intor di lui, lu cjapin dut, sù e jù, e la lenghe e bale une musiche dolce e disperade: al vâl ben i 40 euros di gjavâ de pension. Al vâl sì. Cheste volte pardabon: al molç e al suspire fuart, jê e spude tun suieman e si nete la bocje, il pinsîr i va un lamp a cuant che in plui de bocje, cul suieman, si gjavave ancje lis lagrimis, ma al è passât plui di un an, cumò no 'nd à plui.
Odôr di sudât e di metal.
"Signorina risponda!"
"Al è dibant ispetôr, chê ca no capìs nuie, clamìn un interprete"
"Interprete di ce? Che no si sa nancje di ce cazzo di paîs che e ven! Bon, lassìn pierdi, tant la robe e somee clare."
Odôr di ingjustri e di fum di machine.
SCUVIERT SFRUTAMENT DI PROSTITUDIS ASIATICHIS
La Polizie visade di une telefonade de siore C.M., che e segnalave il cadavar di un om tal coridôr dal tierç plan, e je lade îr di matine intune palacine di vie Rome.
F.V. di 66 agns al jere muart di infart, salacor par jessi lât sù pes scjalis a pît: po stâi che, a sintîsi mâl, al vedi sunât il campanel de siore C.M., che in chê di vierzi la puarte si è spauride e e à clamât il 113.
Tal domandâ a altris incuilins, che a podevin jessi testemonis la patulie, si è metude in suspiet e à clamât daurman altris fuarcis, fermant cuatri suspietâts di sfrutament e nûf fantatis asiatichis, che no si sa ancjemò di dulà che a sedin e trops agns che a vedin, e che si viodeve che a jerin dutis in cundizion di sclavitût in miniapartaments dal ultin plan.
Biel che lis investigazions a van indevant, lis zovinis asiatichis a son stadis trasferidis in centris di protezion e assistence.
Odôr di frêt e di muscli.
"E je vere, mi soi fat supâ sù ancje la anime"
di Spirt Anonim
Conte n. 8
Etichetis: Contis, Gjenar fantastic, Gjenar sociâl, Spirt Anonim
lunedì 26 gennaio 2009
Bepi Mondiâl
Il balon cuntune linie taiade cul curtìs, un efiet che al ten ducj cui voi tacâts ae television: al zire, al curve, cuasi a si plee e al jentre dentri inte rêt da Gjermanie, dongje dal pâl. Un secont dopo, ator ator di Bepial ven fûr il fisco. La int a samee sbrocâsi di colp. E no dome di dute la soference dai 90 minûts e dai timps suplementârs, ma ancje di ducj chei altris problemis che le butin jù, come il mutuo da cjase a tas variabil. Di colp al è dut un saltâ, une vosarie, un bracecuel e casin a manete.
Ma lui no, Bepi no. Lui al stâ fer a li, dûr come un cocâl; al prove a cjalâ tai voi colôr celest che i stan dongje e al viôt nassi une lagrimute e alore al stâ ancjemò plui cidin e si fâs inmò plui dongje. E pûr a jerin almancul trê mês che al veve progjetât di lâ a viodi une partide de Italie a Lignan sul maxischermo, par fâ casin cul grop dal paîs, bevi e divertîsi. Cuant che al veve capît che e sarès stade nuie mancul che la semifinâl dal campionât dal mont, nol stave plui tes mudantis e cumò che al viodeve i siei amîs strafats e sudâts a saltâ e balâ, ju cjalave cu la superioritât di chel che al capìs che lôr no, lôr a no podaran mai capî!
Ma al è un moment. Doi minûts a passin che nancje tu ti inacuarzis e Del Piero al bute dentri il secont gol. Al pararès impussibil che a si podi fâ plui casin di prime, ma e je cussì e aromai a son ducj che a corin vie saltant e berlant tant che çupets.
Ma lui no. Al samee incredibil, ma al stâ ancjemò plui fer, fis a cjalâ chei voi celescj che cumò a vain pardabon.
Par un moment i ven il cagot di no savê ce dî o ce fâ. Il todesc lui no lu à mai savût. In Inglês al è simpri lât mâl, a dispiet di ce che i bruntulave sô mari par che al studiàs. Ma cun dute la fuarce che al pues vê un disperât al tache a meti une peraule daûr di chê altre, cence fermâsi: "Helga, vuud iu laik to go vuid me on te beachin tu the terrazzaa mare, niar thesii?"
I voi celescj a si spalanchin di colp pe sorprese, a spietin un moment, come par tirâsi fûr dal dolôr de partide, e il so cjavut biont al tache a movisi planc su e jù.
Al jere un … ja!
4 di lui dal 2006: La scuadre talianee je in finâl dal campionât mondiâl di balon.
4 di lui dal 2006: Bepi di mondiâl al à fat la so prime taconade.
di Aldo Rossi
Conte n. 7
Etichetis: Aldo Rossi, Contis, Gjenar ironic
venerdì 23 gennaio 2009
Il dì dal an da agne Lene
Domenie, cuant che o sin rivâts li di jê, la polente e fumave sul so taulîr e il muset al sbarbave inte sô padiele jenfri la brume dal tocj e al bastave dome servî tant che gno fradi al vierzeve la butilie di vin che al veve puartât de France.
Jo no sai cemût che agne Lene e cuei la polente e cemût che e cuei il muset, o sai dome che cuant che o voi là di jê o bêf e o mangji par une setemane.
Agne Lene, che e crôt simpri che la mê biele a mi fâsi stâ cence mangjâ, se mi viôt parâ jù “massa a la svuelta” a no pense che al è juste parcè che al mi plâs di mats, ma e crôt che o patissi la fam.
Cussì tant che o jevi il gno tai par fâ cincin jê, sot dal braç, e je simpri pronte a ficjâmi une altre fete e, tant che i dîs di no, che ‘nd ai avonde, e che o poi la tace par no scjafoiâmi parcè che inte presse di dî avonde o ai glotût il vin tai polmons, jê e torne a jemplâmi il veri di vin, come se un om al ves di vê cuatri stomis di plui des feminis.
Gno fradi, invezit, che di lenghe furlane al cognòs dome “va caghe”, al veve tacât a cjacarâ di polenta e osèi e il puar biât al si jere fat tirâ in bande di agne Lene.
- Ce âstu det?
Ma almancul cumò al sa che cu la nêf, i uciei a no cjatin plui nuie di mangjâ e che bisugne pensâ a lôr.
- No ai piçons - i dîs agne Lene - A nol covente. I piçons a son monis, a no son uciei a son ipopotamos volants. Lasse che a ledin a Vignesie a fâ fuî lis chechis e no achì. E no ai franzei che lôr a cjatin simpri avonde pomulis o baulis di mangjâ suntun cisimuei o un melassâr ma che par ducj chei altris uciei se tu i dâs di mangjâ al è come meti une gusele intune mede di fen e lôr a no san in dulà lâ a cirî.
Alore jê e à metût une bree parsore “la tassa das legnas”. E a lu à fat jevâ par lâ a viodi daûr de cjase cemût che a si à di fâ.
Là, al ripâr sot de linde, su la bree dal lavadôr jê e met di une bande i fruçons di pan e di polente pai mierlis, di chê altre lis semencis pai ucieluts e tal puest dal savon une scudiele di aghe che al bisugne cambiâ semai che a si glaci. Daspò a i à fat viodi cemût che lis parussulis a van a mangjâ l’ardiel peât ator di un racli e di zontâ che se no i va il blanc dal persut, invezit di butâlu vie al pues dâlu a lis parussulis e lis crostis di polente che lui al clame corn flakes...
Insome, gno fradi al à scugnût stâ cence mangjâ parcè che tant che al voltave in francês ae sô femine e aes sôs mulis ce che agne Lene i predicjave in talian - cjargnel, e tant che al voltave in talian - francês a agne Lene la storie di chel om che a Parigji al fitave la sô parussule par eliminâ i grisons tai apartaments, al jere dut vignût frêt e nol veve plui fam, dissal, ma o savìn ducj che la sô femine e je simpri di presse.
Vuê di buinore agne Lene a mi à clamât par domandâmi so jeri jo chel mone che o vevi metût su la bree dai uciei un tai di vin e il menù de zornade cun fintremai un macet di stechedincj.
Uf, par un moment o ai vût pôre che e fos par mandâmi la ultime fete di polente par pueste racomandade!
di Jaio Furlanâr
Conte n. 6
Etichetis: Contis, Gjenar ironic, Gjenar romantic, Jaio Furlanâr, Onde Curte
martedì 20 gennaio 2009
Lis cialis
“Oh là! A son tornadis lis cialis: sint ce che a cjantin!” al disè Tonin.
Ce tant timp che al jere passât di cuant che lis veve scoltadis la ultime volte. Lis veve spietadis ricamant sul so cuader une schirie infinide di astutis e di cercluts: “Parcè che al è cussì che si impare a scrivi” e veve rispuindût la mestre a lis sôs domandis di scuelâr un tic plui svelt dai siei compagns di chê classe dal 1933.
Ma rivât Jugn no ‘nd jere plui par nissun: finide la ultime zornade di scuele, Tonin nol veve nancje vude voie di passâ par cjase. So fradi Zuan al jere lât a cjolilu e lui al veve dome tante gole di passâ un pôc di timp sul ôr de roie insieme. No jere lade mâl chê dì: dome un pâr di oris e la cene di trute e jere stade garantide.
“Puartimi dentri lis cjanis, Tonin, che jo mi met chi dal laip” i veve dit so fradi, che però, prime di metisi a lavâlis, al veve butât il cjâf sot de aghe glaçade par consolâsi dal cjalt dal Istât che al vignive dongje.
Lui al veve ubidît di corse e cu la stesse presse al jere tornât tal curtîl par fâi compagnie.
Lis trutis a jerin bandonadis cence ordin, dongje dai pîts di Zuan, che, strafont, al jere pognet tor dal mûr dongje dal laip. Nol durmive, ma no si sarès plui sveât.
Tonin al sintì a montâ un berghel dal profont, ma li al restà par simpri, disperât, fat tasê dal impassibil conciert des cialis...
E an dopo an Jugn al jere tornât, simpri: “Ma isal mai pussibil che come che al sta par tacâ l’Istât, tu vedis di passâ dute la zornade a cjalâ chel mûr alì? Sù mo Antoni, anìn!”.
Un cjamesot blanc al cjapà sot braç Antoni, judantlu a puartâ chel so vecjo cuarp mut dentri di chel palaç forest che di masse agns al jere deventât la sô cjase.
“Rivarìno mai a sintî la tô vôs, eh Antoni? No tu vuelis propit dîmi ce che tu cjalavis, eh?”
L’infermîr al sierà la puarte di veri, lassant daûr di lôr il cjalt dal dopomisdì.
Antoni si sentà tal solit puest sul bancon pe ore di laboratori: denant des trutis di arzile.
Di fûr, di là dal mûr, a griavin lis cialis.
di Christian Romanini
Conte n. 4
Etichetis: Christian Romanini, Contis, Gjenar romantic, Onde Curte
sabato 17 gennaio 2009
Delitto e castigo
“Delitto e Castigo” a lu vevo let di canai. Ce Dostojevskij: Bradbury. Une conte curte in “Molto dopo mezzanotte”, un dai pi biei dai centenârs di Urania indurmidîts tal dalt de cjase dal barbe a Davâr.
“Delitto senza castigo”, cheste le conte; un omp che al vevo decidût, inte plene maturitât, di lâ a copâ, trento agns dopo, il so “peggior nemico”, ca lu angariavo cuant che al ero canai.
L’avion al ero vignût jù tra i nûi niaris come uno promesso di muart, intune citât merecane, Alberto te so panze, cuiet, determinât, lucit.
Al vevo firmât i demenziâi tescj de “migra” merecana ridint: “Sêstu un terorist?” ai domandavo. Po sigûr! “Puartistu cun te bombis atomichis?” ma clarementri! Tal persac! Joi.
A nd’ ero una “milestone” che a mancjave te sô vite, al pensavo intant che la ario cjaldo dal Texas lu avolzevo. Al vevo di sierâ un cont viert, prin.
Al ero montât suntun taxi vuidât di un indian, cul cruscot cjamât di imagjinis di Rama. Ai vevo dât un sfueut cuntun indiriç cjatât su internet. Il sfueut al ero stado uno buino ideo; no par vio dal so inglês, ma di chel dal indian. Al ero partît dal aeropuart di corse come un Schumacher cul cagot e in cercje di un bagno, e lui al vevo jodût l’avion che a lu vevo puartât a deventâ picinin fin a sparî.
Te conte di Bradbury, l’omp al ero lât a cirî il so nemic par sbarâi e lu vevo cjatât malmetût, brut, sfigât.
Cjalavo i ninui indians ondegjâ soro dal cruscot intant che il paesaç al cambiavo e al diventavo urban. Cjasos dutos compagnos, fabricos di tuessin, SUVs di coion. Biel puest, eh. Figon, compari.
Il taxi a si ero fermât cuntun stridi di frens lizior, e lui al ero dismontât fôr di Bombay diretementri tai suburbs. Al vevo fat cun calmo il vialet de cjaso, ordenât e un tic anonimo, sunant un campanel altretant anonimo, sintint te sacheto dal impermeabil il pios de pistolo.
Te conte di Bradbury, l’omp a nol vevo sbarât, impietosît dal mâl che il timp al vevo fat sul so nemic.
E il so personâl nemic al vevo viert la puarto, cualchi chilo in plui e cualche cjavel di mancul di un viaç, ma cu la stesso muso di stronzo frait preciso, cuant che a scuelo a i rindevo la vito oribil.
«Tu? Che ci fai qui?» Vincjecinc agns che i no si jodevo, oh, biel benvignût compari.
Al vevo tirât for la pistolo de sacheto e nol vevo nencje mirât, tant dongjo che al ero.
Il rinculo de pistolo ai vevo fat fa un salt indevuor, avondo par no sporcjâsi masso dai scliçs di sanc e vues e ciruviel.
Cualchidun di cualche bando dal neighborhood al vevo za tirat sù la corneto dal telefono par clamâ la polizio.
Alberto al vevo cjalât cun indiferenzo il cadaver dal so nemic muart su pal palment, platant cenço prescio la pistolo inte sacheto.
La vita a no è un libri merecan, compari.
di Fulvio Romanin
Conte n. 3
Conte n. 3
Etichetis: Contis, Contis in variant, Fulvio Romanin, Gjenar neri, Onde Curte
venerdì 16 gennaio 2009
Laipod
Mi è simpri plasût stâ di bessôl. Studâ dut, cjapâ sù lis mans ta lis sachetis, e lâ a torzeon, dulà che nuie di ce che o cognòs al rive a tocjâmi. Se o fos un di chei cui voi a spice o podarès clamâle meditazion, ma jo o soi un di chei che intune man a tegnin un tai e in chê altre une blesteme. No pues propit clamâle cussì... dut al plui, par me, si clame pierdi timp.
E pûr, ancje se mi reste chel pinsîr, insom dal cjâf, no rivi a fâ di mancul di scjampâ vie, cuant che lis zornadis a son lungjis e o ai plens i coions de int e dai siei fastidis. O spieti scûr e o voi a fâ un zîr pe campagne, magari tor des rivis di un flum di risultive, di chei che dispès, cuant che o jeri piçul, a cjapavin il puest dal mâr.
Îr l’altri, tant par dî, mi soi cjatât a talpinâ in bande dal Torce, propit tal cjaminament che a àn fat di un pôcs di agns incà, di li dal simitieri injù. Chest troi al passe daûr dal paîs, chel che si clame come il flum, e jessint fat come une galarie di agacis e saût, cumò che la Vierte e tache a sbisiâ, al è une vore nereôs. O ai di dî che mi fâs ancje un pocje di pôre, passade miezegnot.
Tant al è vêr che jenfri la boscaie, propit là che i alpins a àn metût adun un poç artesian e cualchi bancjute par polsâ, ve li che ti viôt un zovenot!
Al stave sentât a gjambis in crôs, come inçussît, fumant e cjalant la aghe scure cui soi rivocs.
Robis che mi vegni un colp! Va ben che al jere sabide di sere, ma a jerin ancje dôs dopo miezegnot, e va ben cjatâ doi che a taconin, ma cjatâ un bessôl e plui fer di un clap, no je sigûr une robe di ogni dì, anzit, di ogni gnot!
Mi soi dit: che al stedi mâl? Forsit al à bisugne di une man. Si che i soi lât dongje, cirint di no fâ masse rumôr, par no spaurîlu. Ma ce! Mi soi parfin sentât dongje di lui, e chel no si è nancje inacuart! Ce jerial? Sort?
Mi è volût un moment par capî che al veve lis orelis stropadis di chei afârs che a usin tant cumò: laipod, o cemût che da la ostie che si scrîf. O ai scugnût, par fâmi viodi, poiâi une man su la schene.
No lu vessio mai fat!
No lu vessio mai fat!
Mi à cjalât cun doi vôi spirtâts tant che dôs faliscjis, al è jevât sù e al à tacât a cori come un sfolmenât, bandonant parfin chel argagn che al sunave!
Ah… mi soi dit, i zovins di cumò, ce tancj fastidis che a àn. Propit no si rive adore a capîju. E cussì pensant, ai cjapât sù chest innomenât laipod, e o soi lât indenant par la mê strade.
***
– Mierde mierde mierde! Ziobilli che lu ai viodût! No jeri migo cjoc, ziobilli!
– Ma va a cagâ, coionat! Mole chei canons!
– Mazziobilli! Crodêtmi putans! Ce amîs di mierde sêso se no!? Lu zuri su la barete di Bob Marley! Se us dîs che al jere un spirt, al jere un spirt!
– Pieri! Chi il spirt tu lu âs tu tal çurviel! Sù dai che ti compagnìn nô. Ce crodistu, di cjatâlu ancjemò doman matine?
– Bon dai, anìn. Forsit o vês reson, cuissà ce che o ai viodût.Cussì, a trê di matine passadis, Ligjo e Sandrin a jerin ancjemò cul cjâf bas, a judâ Pieri a cirî il so i-pod tal mieç dai baraçs, cence inacuarzisi di un lusôr e un di un pâr di cufiutis che ju cjalavin, vongolant jenfri la boscaie.
di Raffaele Serafini
Conte n. 2
Etichetis: Contis, Contis dal Ostîr, Gjenar ironic, Onde Curte, Ostîr, Raffaele Serafini
Ploie
Dut nol podeve che partî in Friûl, tiere siore di ploie, il “pissadôr de Italie”. Al sucedè a Udin intant che ducj a jerin tornâts des feriis - ai prins di Setembar - cuant che il soreli al lassave il puest ae prime plovisine. Il lûc: un autobus de circolâr, dal ospedâl a la stazion. Un pâr di tons e al tacà a plovi dentri de linie 10: la aghe e nasseve propit dal sofit, no jerin busis. Il fenomen misteriôs e tal imprin platât, si sparniçà di buride a magle di vueli par dut il mont: in sumis, nol ploveve plui di fûr ma nome tes machinis, camions, pacaris, motoarticolâts varis, e piçui nûi neris a si imbastivin parsore dai motorins se si ju lassave impiâts intant che a jerin fers...
La soluzion no podeve vignî altri che dai United States, tiere li che si straviôt a manete pe meteorologjie. Constantin Vridzeworsckzy, zovin sienciât di lontanis divignincis polachis ma citadin merecan di gjenerazions, al provà il colegament jenfri chel che al jere daûr a sucedi e i gas scjamâts dai automieçs, dimostrant la sô teorie cuntun articul sul innomenât sfuei sientific «Nature».
A vevin di finî bot e sclop dutis lis emissions di gas scjamâts dai motôrs: chel che nol jere stât fat di desenis di agns al fo fat in chei trê luncs e dûrs agns…
Aromai Constantin al jere deventât il guru dal trop di sienciâts che al dè i timps par comedâ la situazion, e adiriture al calcolà dulà e cuant che a podevin vignî fûr i prins segnâi de fin dal fenomen. Al sucedè propit li di un dai lûcs che lui ju veve previodûts, e propit li di chel che lui al jere lât par scrutinâ la facende: ancjemò une altre dimostrazion de sô competence e autorevolece.
Kuala Lumpur, Malesie, ai 15 di Jugn dal 2012
Constantin Vridzeworsckzy al sintì il businâ des tonadis e o podês nome imagjinâsi la sô contentece cuant che la gote i colà parsore de man… Al ploveve di fûr, tal viert, biadelore!
Sigûr che la contentece e le un tic al mancul cuant che al rivà li dal so albierc di siôrs, viodint che al veve tacât a plovi dentri dutis lis stanziis.
di Dree Venier
Conte n. 1
Etichetis: Contis, Dree Venier, Gjenar ironic, Gjenar sureâl, Onde Curte
Iscriviti a: Coments al post (Atom)


text:
La
Audiencia Nacional
spagnole e à decidût la sierade dal portâl informatîf Ateak Ireki
e di altris trê sîts bascs. La decision e je stade cjapade su la
fonde di un rapuart de polizie che al indiche un leam tra chestis
pagjinis web e il moviment pai dirits dai presonîrs bascs Herrira,
che la sô ativitât e je stade proibide cualchi timp indaûr simpri
dal stes organisim judiziari. I sîts a jerin il risultât de
ativitât di gjornaliscj e redatôrs atîfs massime in Navare. Si
trate dome de ultime di une lungje schirie di operazions judiziariis
puartadis indenant des autoritâts spagnolis cuintri di orghins di
stampe bascs; tra i câs plui impuartants baste ricuardâ la sierade
imponude ai cuotidians Egin e Egunkaria.
Font:
Naiz:, 13/11/13


text:
Un segnâl
di vierzidure intal rispiet des minorancis al rive de Republiche
serbe, entitât autonome che e fâs part de Bosgne. Cun di fat la
gnove prime ministre Željka Cvijanović, rapresentante de Aleance
dai Socialdemocratics Indipendents (SNSD), e à ufiert un puest di
ministri al Partît de Azion Democratiche (SDA) formât in maiorance
di bosgnacs (musulmans). La ufierte e je rivade dopo di un confront
cun chei altris partîts che a formin l’esecutîf, o sei il Partît
Socialist (SP) e la Union Democratiche dal Popul (DNS).
Font:
Balkan Insight, 05/03/13


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 25 dicembre 2009
Biele la icone che tu al à metût Christian... nus le à pene spiegade don Plinio a Codroip cul vanzeli di Luca su la nassite dal Signôr... e o vin capît trop ignorants che o sin e tropis robis che o sintìn cence capî un dret, plenis di veretâts ancje inte nestre vite.
In cheste icone e je contade dute la nativitât cu la Madone e il Spirt Sant (ros sot di je), i agnui e i pastôrs, San Jusef cul tentadôr che i fâs vignî i dubits su Marie, cui Re Magjos, cu lis comaris (che nô no vin, ma i ortodos sì, gjavâts dai apocrifs), cul bo e il mus (si ju cjate in Isaia) e Jesus fat sù intes fassis come cuant che al murarà e poiât intune tombe di piere - grepie parcè che al è dât di mangjâ a ducj.
L'autôr de icone al è Andrej Rublëv.
Su chest pitôr rus al è stât fat un film di Andrej Tarkovskij. Il film al è in blan e neri cun finâl a colôrs.
martedì 22 dicembre 2009
Tina Modotti
sabato 19 dicembre 2009
PoLITICS IN ACUADRI
Al è un mût sigûr par che si vuelin ducj ben: la propueste di aumentâ la lôr paie... a saressin in acuardi di sigûr!
mercoledì 9 dicembre 2009
Glemone:îr, vuei e doman
La tierce sezion dal concors e premie lavôrs dedicâts ai fruts de scuele elementâr, de infanzie o mezane (contis)
Il tierç premi dal valôr di 100 euros
al è stât dât al lavôr "Jo e il mont ator di me" presentât de scuele de infanzie di Rivolt cu la mestre Maristella Prenassi,
cu la motivazion: un progjet simpatic e gaiôs.
Il secont premi dal valôr di 200 euros
al è stât assegnât al lavôr "La ruie e la pavee" presentât de scuele de infanzie Circonvalazion Sud di Codroip" cu la mestre Patrizia Pizzolongo,
cu la motivazion: par mieç di une storiute e puarte i fruts a cjapa sù la voie di imparâ miôr la lenghe.
La seconde sezion e premie un lavôr di singui o di grops che al rivuardi la didatiche dal insegnament in lenghe furlane.
Il secont premi dal valôr di 300 euros
al ven dât a "Grignei di scuele" presentât de scuele primarie Candotti di Codroip cu la mestre Lorella Moretti,
cu la motivazion: gjornalut scolastic realizât cun bravure e snait.
Chês altris scuelis vincidoris a son stadis:
le scuele de infanzie di Montenârs cul prin premi de tierce sezion;
la scuele primarie di Timau-Cleulis di Paluce cul prin premi pe seconde sezion;
il sior Stefano Gasti di Remanzâs, tierç premi tant preseât ma no dal dut adat a fruts piçui simpri pe seconde sezion.
La prime sezion al prremiave poesiis di zovins autôrs.
A àn vinçût:
prin premi: Stefania Elia di Glemone;
secont premi: Alessio Venier di Glemone;
tierç premi: Guido Salata di Firenze.
Noaltris o ringraziin l'organizadôr Toni Costantini, il sindic Paolo Urbani e ducj chei che cul lôr lavôr a permetin di realizâ chest concors che nus dâ la pussibilitât di mostrâ e condividi cun altris il nestri lavôr di mestris e di frutis e fruts.